text:
Formansfrágreiðing 2018
Gott tjóðveldisfólk. Góðu norðoyingar. Klaksvíkingar. Føgru fólk kring landið alt í øllum tykkara fjølbroytni. Góðu gestir.
Ein serstøk kvøða til forsetisráðharra Íslands, Katrína Jakobsdóttir og til forseta Altingsins, Steingrím J. Sígfússon fyri at sýna okkum tann mikla heiður at koma í heimsókn her í Føroyum á flokstingi okkara í Tjóðveldi.
…
Og ein innilig tøkk til øll tykkara í Norðoya Tjóðveldisfelag, ið skipa fyri flokstingi okkara her norðuri í 2018 – í hesum ári, har Tjóðveldisflokkurin fer at fylla sjeyti ár.
—
Og tað er sanniliga við sterkum kenslum og stórari eyðmýkt, at vit kunna savnast her sum tjóðveldisfólk á vári í 2018, sum partar av hesum flokki og hesari rørslu. Og líta aftur á tað starv og tað strev, sum undangongukvinnur og menn settu sum stevnu floksins og hava útint í hesum landi. At meta um, hvussu vit hava megnað at borið hugsjónirnar og málini fram á leið í einum broyttum samfelag og einum broyttum heimi.
Og ikki minst, hvussu vit halda áfram at útinna verkið til eina frælsa framtíð fyri tjóð okkara og fyri alt fólkið í landinum. Vit hava stórar avbjóðingar og stórt verk og arbeiði fyri framman.
Men eg tori at siga: Vit hava allar møguleikar og eitt gott grundarlag at taka tøkini í komandi tíðum. Vit hava allar møguleikar at røkka málunum – saman kring alt landið. Og saman við øðrum flokkum og rørslum her á landi og í altjóða samstarvi.
Tað krevur, at vit ganga fast ímóti tí sundurlyndi, teirri niðurgerð og mangan haturstalu, sum sátt verður so dúgliga her heima og um heimin allan. Og sum hevur sum endamál at savna ella varðveita vald og rættindi á fáum hondum.
Tað krevur, at vit gera nakað við at mjækka og grynna tær gjáir, ið veruliga eru í samfelagnum. Og at vit standa upp móti teimum sterku royndunum at grava nýggjar og uppfunnar gjáir millum okkara sum fólk, einstaklingar og samfelagsbólkar.
Tað krevur, at vit við fastleika halda fast um grundhugsjónina:
At vit vilja skipa eina frælsa og javnsetta tjóð í heiminum við somu rættindum og skyldum millum aðrar. Men at tað er treytaleyst tengt at frælsinum hjá fólki og hvørjum einstøkum at hava somu rættindi og skyldur í samfelagnum at virka og liva og verða vird.
Sum tað verður sagt í stevnu Tjóðveldisfloksins: “Heldur ikki eigur nakar einstaklingur ella nøkur serstøk stætt framíhjárætt til vald landsins og ognir. Føroyingar allir eiga somu samfelagsrættindi og hava somu samfelagsskyldur.”
Og tað er uttan mun til, hvussu vit eru fødd inn í henda heim, hvussu lagnan hevur lagt sínar leiðir, hvussu vit hava valt at liva okkara lív, hvat vit velja at trúgva og halda, og hvar vit búgva í landinum.
At fólk fáa somu rættindi ger seg ikki inn á rættindi, sum vit hava havt. At fólk fáa somu møguleikar og frælsi sum vit, tekur ikki møguleikar frá okkum ella ger seg inn á okkara frælsi. At vit skipa eitt samfelag við samhaldsfesti og fjølbroytni, ger okkum øll sterkari, og styrkir tað persónliga frælsið hjá øllum at virka og mennast – kring alt landið.
Og tað er hetta sum hevur borið hetta samfelagið fram eins og framstigini í heiminum.
Tað er eisini tað, ið hevur borið okkara samanhald fram í Tjóðveldisflokkinum, alt síðani flokkurin varð stovnaður. Vit hava tvørtur um landamørk og økini í landinum. Tvørtur um sosial mørk og samfelagsbólkar. Tvørtur um yrkismørk og útbúgving. Tvørtur um trúarmørk. Tvørtur um sereyðkenni hava vit staðið saman um at verja og virka fyri rættindunum hvør hjá øðrum og hjá tjóðini.
Vit loysa málini saman.
—-
Steintór Rasmussen hevur millum sínar mongu dýrgripir í yrking, tónleiki og aðrari list, latið úr hondum saman við Eyðuni Nolsøe sangin: “Komið menn og kvinnur”:
Har verður m.a. yrkt:
Kom tit, sum hava strevað
og fyri dagin bart
og sum av egnum royndum hava lært
at tað vit sjálvi skapa
er tað sum verður av
tað avkastið, sum fólk og landið gav.
Og tað er so rætt, sum tað er sagt. Nú heimastýrislógin hevur sjeyti ár á baki, kunnu vit staðfesta, at tað, at vit hava havt eina tjóðskapar- og frælsisrørslu, sum stútt og støðugt hevur barst fyri ikki at góðtaka avmarkingarnar í heimastýrinum. Men hevur strembað fyri at skipa eina frælsa tjóð. Tað er hetta, sum hevur skapt okkum tey veruligu framstigini á øllum økjunum, Har vit hava brotið teir garðar og tær forðingar, ið heimastýrið hevur sett, eru vit vaksin og ment. Í máli og mentan, Í altjóða samskifti. Í sosialmálum. Í heilsumálum. Í umhvørvismálum. Ì vinnu og búskaparmálum.
Tað er har vit sjálv hava skapað og tikið ábyrgd – og ikki har vit hava dúvað uppá at onnur skulu taka avgerðirnar og hava ræðið afturfyri at veita okkum pening ella uttanífrá, at teir ríku møguleikar, ið vit eiga, eru skaptir.
Nú vit eru stødd norðuri í Klaksvík, har so mong undangongufólk hava verið og eru í okkara felags málum, so fari eg at tríva í eina av hendingunum á leiðini, ið lýsir, hvussu møguleikarnir og framstigini eru skapt, tá ið vit – hóast øgiliga mótstøðu og stríð frammanundan – hava tikið egna ábyrgd í Føroyum og vunnið okkum nýggjar møguleikar.
Tað er hendingin, tá ið fiskimárkið varð flutt út á 12 fjórðingar á grækarismessu 1964.
Í einari samrøðu eg hevði við tjóðveldismannin og útróðarmannin Frits Olsen – faðir Nikolinu – sum eisini hevur stríðst og stríðist fyri tjóðveldistevnunui, greiddi hann soleiðis frá:
“Kvøldið fyri grækarismessu 1964, sum fiskimarkið skuldi fara út á midnátt, lógu vit við okkara útróðrarbáti einar fýra fjórðingar norður úr Kallinum. Allir teir bretsku trolararnir sóust enn liggja og tóva spjaddir inn móti oyggjunum. Tá ið klokkan fór at nærkast midnátt, hálaðu teir, og fóru allir at sigla út móti 12 fjórðingum. Vit sóu toppljósini og lanternurnar í kláru náttini flyta seg úteftir. Og tá ið klokkan sló midnátt, løgdu trolararnir seg allir beint á 12 fjórðinga markið. Toppljósini lýstu sum ein ringur kring Norðhavið, ið sýndu okkum, hvar markið var og, hvat økið var innanfyri. Tá mátti eg fella eitt tár og hugsaði: “Alt hetta eiga vit nú!”
Síðani fingu vit eisini fiskimarkið út á 200 fjórðingar og vunnu okkum eitt øki á 275.000 ferkilometrar í miðjum Norðuratlantshavvi.
Og hóast vit ikki hava dugað nóg væl at umsitið okkara fiskiríkidømið burðardygt – og fleiri afturstig hava verið – so eiga vit eina ófatiliga ábyrgd og eitt ríkidømi, sum ger okkum til millum heimsins ríkastu tjóðir og har nóg mikið er til øll. Og vit eru í roynd og veru eitt stórveldi og ein stórhavstjóð, tá ið vit hugsa um ikki bara landøkið men um land og hav. Vit hava allar møguleikar at standa á egnu beinum í heiminum og taka ta ábyrgd, ið hetta krevur.
Hetta hava øll tey, sum undan okkum hava gingið, vunnið okkum, og tað liggur á okkum at røkja tað og fáa mest møguligt virði burturúr til okkum og ókomin ættarlið.
Í árinum , sum farið er síðani vit hittust á flokstingi í Hósvík, eru eisini fólk, ið undan hava gingið, farin frá okkum.
Sum siður er, farið eg at heita á flokstingið um, at vit reisa okkum og minnast tey við takksemi.
—
“Tað verður at fara undir dyggiligt endurreisingarstarv og uppbyggingarstarv á øllum økjum samfelagsins, so at fólkið alt, sum her veksur upp, fær líkindi at liva við sømd í føðilandi sínum.”
Soleiðis stendur í síðstu grein í stevnu floksins frá 1948.
Dyggiligt endurreisingarstarv og uppbyggingarstarv fyri fólkið alt at liva við sømd.
Tað er í roynd og veru tað, sum samgongan millum Tjóðveldi, Javnaðarflokkin og Framsókn setti sær fyri fyri hálvum triðja árið síðani.
At fara undir at loysa tey stóru framtíðarmálini og nýskipanirnar fyri framtíðina, sum høvdu ligið óloyst í so mong ár. Og at loysa tey saman.
Millum tey stóru málini: Fiskivinnunýskipan, pensjónsnýskipan, eitt samstarvandi heilsuverk og at samtykkja stjórnarskipan Føroyar.
Men eisini høvuðsmál sum :
- At styrkja samhaldsfestið og minka um sosialu gjáirnar og fátækraváða hjá samfelagsbólkum.
- At fáa fólk at fjølgast í Føroyum. At styrkja lestrar- og útbúgvingarmøguleikar kring landið og Fróðskaparsetrið.
- At útbyggja landið alt og binda tað saman og at fáa eina samhaldsfasta figging av samferðsluni.
- At menna nýggjar vinnur og virðisøking.
- At taka mál á føroyskar hendur.
- At styrkja mál og mentan og list.
- At gera íløgur í grøna orku og náttúruvernd.
- At skapa íbúðarmøguleikar og umstøður hjá fólki at seta búgv.
- At styrkja tilboðini til tey, ið hava serligan tørv og avbjóðingar.
- At styrkja javnstøðuna og rættindini hjá borgarum í landinum.
- At menna økini og møguleikarnar kring, so landið kann mennast í rímiligari javnvág.
- Og ikki minst, at hava eina skynsama búskaparstýring, at stovna búskapargrunn og amboð til at menna ein sjálvberandi búskap.
Vit vistu, at tað fór at verða ódnartak at fremja hesi mál – og serliga nýskipanirnar. Vit vistu, at tað fór at skapa mótstøðu at verða hart horn at telgja.
Og tað hevur gingið sjón fyri søgn.
Vit eru ikki komin á mál við øllum. Og larmurin hevur verið øgiligur. Og tað listarliga avrikið hevur ikki verið til nakað høgt tal á stigatalvuni. Eisini hevur samskiftið við kunning um málini og aftursvarum til alt, ið hevur verið sagt og spjaldrað og lisið omanyvir arbeiðið hjá samgonguni og landsstýrinum verið alt ov lítið.
Men kortini hevur stútt og støðugt verið arbeitt av grimd til tess at fremja málini – í øllum larminum og ganginum.
Og eg haldi, at vit kunnu staðfesta, at nógv er avrikað og stór tøk tikin – ja, tað mesta, ið eg veit um í nýggjari tíð.
Vit hava framt eina fiskivinnunýskipan, ið sjálvsagt er merkt av nógvum semjum og broytingum. Men sum hevur høvuðsmálini og grundreglurnar í tí, sum vit settu okkum fyri, og sum eri eg vísur í, fer at verða til stórt gagn fyri burðardygga veiði, virðisøking, vinnumøguleikar kring landið, manningarviðurskifti, útróður og føroyskt ræði á tilfeinginum.
Teir komandi dagarnar og vikurnar fara fleiri av nýggju møguleikunum í fiskivinnuskipanini at verða settir í verk. Og hóast eisini her verður nógv atfinning og rok, so havi eg sera bjartar vónir.
Menningarætlanin fyri heilsu og sjúkrahúsverkið er sett í verk og fer at virka. Eisini hon verður til stórt gagn fyri eitt framkomið heilsuverk og tænasturnar til tann einstaka og virksemið og tilboðini kring landið á teimum trimum sjúkrahúsinum.
Vit hava lagt fram ein pensjónsnýskipan, ið vónandi verður samtykt komandi vikurnar. Eina skipan, ið lyftir teir lægstløntu pensjónistarnar og gevur økt gjald skjótt – umframt ta hækking, ið vit hava framt. Og ein skipan, ið gevur nógvar fyrimunir til tess at kunna arbeiða afturat pensjón, velja útsetta ella framskundaða pensjón og bøtir um mótrokningina millum hjún.
Stjórnarskipanin er løgd fram og er til viðgerðar á tingi. Her hava vit møguleika at staðfesta okkara sjálvsavgerðarætt og alt valdið er hjá fólkið fólki, umframt valdsbýti og grundleggjandi rættindi hjá øllum borgarum í landinum.
Í búskaparmálum, er hall vent til stórt avlop. Ja, seinastu trý árini er úrslit landskassans betrað við millum 700 og 800 mió. krónum. Hetta er skapt av okkara egnum framleiðslu – undan okkara egnu hondum, úr okkara høvdum og hjørtum. Búskapargrunnur Føroya er stovnaður og setur pening til viks at standa ímóti við, at minka um sveiggj og sum amboð at gera okkum leys av ríksiveiting. Eisini er uppskot á tingi um, hvussu tilfeingisinntøkur verða nýttar umvegis búskapargrunnin, so vit ikki byggja og blása upp ein búskap á skiftandi og sveiggjandi inntøkur.
Og hvussu við hesi ríkisveitingini, sum er tað haftið, ið enn forðar fyri, at vit standa saman um at gerast sjálvstøðu tjóð?
Ja, hon er í ár komin niður á 3,3% av okkara bruttotjóðarúrtøku. Altso tríggjar krónur og tretivu av hvørjum hundraðkrónuseðli.
So vit hava allar møguleikar at halda fram at leggja grundina undir einu frælsum, samhaldsføstum og sjálvbjargnum Føroyum – við tí skapandi fólki, ið vit hava í vinnu og mentan, útbúgving og sosialum felagsskapi kring alt landið.
Av øðrum málum er avrikslistin hjá samgonguni langur. Og eg skal ikki troytta tykkum við at reksa upp alt tað, sum er rokkið.
Eg leggi við prentaðu formansfrágreiðingini ein lista yvir nøkur av teimum málunum sum eru fram ella um at verða framd, sum vit kunnu nýta í orðaskiftinum.
Eg eri eisini sera fegin um tað samstarv, sum vit hava havt millum tingmanning og landsstýrismanning tjóðveldisfloksins og tað styrki, ið flokkurin hevur víst. Bæði tingmanning og ikki minst tit í baklandinum kring landið, ið hava verið fyri so hørðum atfinningum.
—
Men vit eru als ikki komin á mál – og nógv kann broytast – um vit ikki megna at halda á við okkara politikki og málum.
Millum tær størstu avbjóðingarnar er tann spjaðing og tær gjáir, ið bæði eru veruligar, men sum eisini verða grivnar djypri í dagsins samfelag.
Her hugsi eg um:
- Ta sosialu gjónna, ið framvegis má mjækkast millum inntøkubólkarnar í landinum, har ongin skal liva í fátækraváða og øll skulu hava sømilig or og menningarmøgileikar.
- Tann gjógvin sum er millum partar av landinum við vinnumøguleikum og meanningarmøguleikum. Serliga eru Suðuroyggin og Sandoyggin, men eisini aðrir partar partar av landinum – og ikki minst útoyggjar – í eini skeivari gongd. Og sjálvsagt skulu átøk gerast. Fyri Suðuroynna og Sandoynna eru samferðslumøguleikar avgerandi umframt onnur átøk. Og skulu vit halda fram at byggja landið saman eftir eini skipaðari og fíggjaðari ætlan. Suðuroyartunnil umframt aðrar samferðslíløgur – tildømis her norður um fjall og til smábygdur – skulu og fara at verða gjørdir, men við skil á fíggingini og búskapinum, so vit ikki missa møguleikan at mennast. Og sjálvsagt eigur landið at gera eina ætlan fyri, hvussu vit eisini hava almenn arbeiðspláss og tænastur kring landið, so at til ber at mennast í eini betri javnvág.
- Gjógvin millum tað handaliga og tað bókliga – millum tað yrkisrættaða, vinnuliga og tað meira akademiska. Her er talan um eina gjógv, ið á mangan hátt er púra óneyðug at mana fram. Munurin millum í útbúgvingum, royndum og førleikum tá røðrum um tað akademisk og tað yrksirættað, eigur als ikki at vera ein trupulleiki. Tí bæði treytað hvørt annað og eiga at metast ájvant.
Fyri okkum sum flokk, og fyri okkum sum samfelag, er tað sera umráðandi, at vit gera alt fyri at minka um hesar gjáir og at forða fyri, at tær verða grivnar djypri.
Góðu tjóðveldisfólk.
Vit hava allar møguleikar at loysa okkara avbjóðingar og okkara mál saman. Og saman við øðrum. Eg fari eisini at nýta høvi at takka okkara samstarvsflokkum og feløgum fyri avrikini og gott samstarv, hóast baldrut.
Fari at enda við orðunum úr sanginum hjá Steintóri og Eyðuni:
Við ídni og við evnum
tey gomlu vístu slóð,
men nýhugsan vil styrkja hesa tjóð.
Í hjørtunum býr frælsið,
men eisini vón og trúgv,
og kærleikin í Føroyum festir búgv.
Takk fyri og gott floksting!


c: text/html

text:
Partaeigarafundir 201020-04-2010
Aftur í ár bjóðar Eik partaeigarum sínum á partaeigarafund í teimum sjey umboðsdømunum kring landið. Fundirnir byrja á Sandi 27. apríl og enda í Klaksvík 8. mai
Sir Elton John á Tórsvølli12-04-2010
29. juni hava føroyingar høvi at uppliva Elton John á Open Air konsert á Tórsvølli. Five Star Entertainment skipari fyri
Nýtt starvsfólkaumboð í nevndini fyri Eik Banka09-04-2010
Hanna Thorleifsson, deildarleiðari á Norðskála, er nýtt starvsfólkaumboð í nevndini fyri Eik Banka
Inni nýggjan stjóra30-03-2010
Kára á Dunga er sett sum stjóri í Inni og tekur við starvinum 1. mai
Trupulleikar við NetCafé30-03-2010
Trupulleikar hava stungið seg upp við NetCafé loysnini hjá okkum, sum tíverri er óvirkin í løtuni

robotstxt: allowed

filter: keep


text:
Hergeir Neilsen, løgtingsformaður setti ráðstevnina
"Hvat hava vit rokkið hesi 10 árini", Johnhard Klettheyggj, leiðandiløgfrøðingur í Almenna- og Heilsumálaráðnum
"Løgtingsumboðsmaðurin- frustratión ella inspiratión", Sjúrður Rasmussen, ráðgevi á Løgmansskrivstovuni
"Hava vit sum eitt lítið samfelag brúk fyri einum umboðsmanni? Royndir úr Íslandi." Róbert R. Spanó, professari við Háskóli Íslands
Løgtingsins umboðsmaður 10 ár
Tann 1. mai í ár eru liðin 10 ár, síðan løgtingsins umboðsmaður fór til verka. Í hesum sambandi verður almenn ráðstevna í Norðurlandahúsinum fríggjadagin 6. mai, har Sjúrður Rasmussen, ráðgevi á Løgmansskrivstovuni, Johnhard Klettheyggj, leiðandi løgfrøðingur í Almanna- og Heilsumálaráðnum, og Róbert Spano, professari á Háskóla Íslands, fara at umrøða týdningin av stovninum
Stovnurin, ið sá dagsins ljós við løgtingssamtykt í 2000, hevur síðan stovnanina fest seg í tilvitanina hjá teimum flestu, og nú tey fyrstu 10 árini eru løgd afturum, skipar umboðsmaðurin fyri ráðstevnu í Norðurlandahúsinum at taka saman um fyrstu árini.
Løgtingsins umboðsmaður hevur hesi 10 árini viðgjørt mong mál, sum borgarar hava klagað almennar stovnar og umsitingar um. Eisini hevur umboðsmaðurin avvíst mál, tí málini ikki hoyrdu undir virkisøkið ella heimildirnar hjá stovninum.
Umboðsmaðurin gevur hvørt ár út ársfrágreiðing, har greitt verður frá avgerðunum í teimum týdningarmestu málunum. Í frágreiðingunum sæst, at starvsfólkamál og innlitsmál fara við nógv mestu arbeiðsorkuni hjá stovninum. Ofta eru tey um helvtin av øllum málunum.
Mentor í skipanini
Spurningurin er, hvønn týdning umboðsmaðurin hevur, og um stovnurin ger mun. Hesar spurningar fara Sjúrður Rasmussen og Johnhard Klettheyggj at viðgera á ráðstevnuni 6. mai, og Róbert Spano fer at umrøða týdningin av tílíkum stovni í smáum samfeløgum.
Sjúrður Rasmussen heldur, at fremsta uppgávan hjá umboðsmanninum er at venda frustratión hjá borgarum og fyrsitingum til inspiratión soleiðis at skilja, at borgarar og fyrisitingar kunnu fáa mál útgreinað og ummæld. Hetta hevur mangan eydnast seinastu 10 árini, heldur hann.
Johnhard Klettheyggj heldur ikki, at umboðsmaðurin skal hava vald sum ein fyrisitingardómstólur, eins og summi hava nevnt. Tá stovnurin kemur við tilmælum og átalum, virkar hann sum eitt slag av mentori hjá fyrisitingini, ið so rættar síni mistøk. Júst soleiðis eigur stovnurin at virka, heldur hann.
Róbert Spano fer at greiða frá royndunum í Íslandi við umboðsmanni í góð 20 ár. Hann heldur, at borgarar altíð mugu hava ein realistiskan møguleika at venda sær til ein óheftan stovn at fáa rættvísa viðferð. Rættarskipanin er ofta ein kostnaðarmikil møguleiki, men umboðsmaðurin er ókeypis.
Skrá fyri ráðstevnuna í Skálanum í Norðurlandahúsinum fríggjadagin 6. mai 2011:
13.05: Sólja í Ólavsstovu, løgtingsins umboðsmaður, bjóðar vælkomin
13.10: Hergeir Nielsen, løgtingsformaður setir ráðstevnuna
13.30: "Hvat hava vit rokkið hesi 10 árini"
Johnhard Klettheyggj, leiðandi løgfrøðingur í Almanna- og Heilsumálaráðnum
14.10: Steðgur
14.40: "Løgtingsumboðsmaðurin – frustratión ella inspiratión“
Sjúrður Rasmussen, ráðgevi á Løgmansskrivstovuni
15.20: "Hava vit sum eitt lítið samfelag brúk fyri einum umboðsmanni?"
Róbert R. Spano, professari við Háskóli Íslands
16.00: Hugnaløta og ábit í forhøllini


text:
Í dag, sunnudagin 23.sept. kl.16:00, verður forkunnugt tiltak í í Gamla Missiónshúsinum á Strondum.
Á skránni eru tvey innsløg. Kostnaður fyri alt tiltakið er 80,-kr., íroknað kaffi og okkurt afturvið.
Fyrst fer Hans Jacob Kollslíð, sum vit seinnu árini kenna best frá Altverkinum og teksthøvund til flestu løgini hjá Marius Ziska, at greiða frá um Pól F, nú 120 ára dagurin hjá Hargaskaldinum nærkast. Eisini ferð hann at lesa onkra yrking hjá skaldinum úr Sumba.
Síðan fer bólkurin Fremmand við okkara lokalu Janu Hjalgrímsdóttir á odda, á pallin. Íblásturin frá New Wave er týðiligur, og setur tað serligan dám á huglagið at Jana skiftir ímillum at syngja á føroyskum og enskum. Fyrsta fløga teirra kom út í vár, og nú, afturkomin av konsertferð í Týskalandi, við heimskenda bólkinum, Black Rebel Motercycle Club, leggja tey at landi á Strondum, áðrenn leiðin gongur víðari á konsertferð til New York.


text:
Vælkomin á heimasíðuna hjá Byggivitan Sp/f.
Byggivitan Sp/f er eitt byggivirki, ið leggur stóran dent á góðskuna á sínum arbeiði. Vit leggja okkum eftir at vera væl vitandi um, hvat fyriferst í byggivinnuni, bæði innan nýggj byggitilfar, byggierfaringar, lógir og fyriskriftir.
Vit ganga ikki upp á kompromis við kvalitetin í okkara handverki.
ARBEIÐSØKI
Byggivitan Sp/f er virki sum spennur víða. Vit kunnu átaka okkum:
- Nýbygging
- Tilbygging
- Umvæling
- Totalrenovering
- Seruppgávur
- Heildarloysnir.
Byggivitan Sp/f er eitt timburvirki, um hevur nógvar og góðar royndir innan timburfaki.
Tíðindi
Lærupláss til timburmann31-Oct-2016
Nú hevur tú møguleika at koma í læru til timburmann. Sum lærlingur hjá okkum fært tú møguleikan at gera nógvar ymisk..
Lærusáttmáli skrivaður07-Sep-2015
Í dag hevur Byggivitan sp/f skriva undir lærusáttmála við Daniel Syderbø. Dani..
Byggivitan stuðlar 2 HB-kvinnum24-Jun-2013
Byggivitan stuðlar Elin Niclasen og Heidi Sevdal í 2013 og 2014. Vit ynskja teimum og restina av 1.deild..
Gott, brúkt stillads til sølu19-Apr-2013
SPAR 50%!* Merki: Hünnebeck Model: Bosta 70 Standur: Gott / brúkt Dømi..


text:
500 orð um: Yrkingar 2014/
Hon er prúð sum ein prosabók, hendan nýggja útgávan og til alla eydnu er hon á tremur av Jóanes-Nielsenskari poesi. Yrkingar 2014 er ein samlað útgáva av yrkingarsøvnunum hjá Jóanesi Nielsen. Verkið varð lagt fram týsdagin klokkan fimm – ikki eitt sekund ov tíðliga. Hetta hyldliga skaldaverkið fyllir ikki minni enn 425 síður, harav tær tíggju fyrstu síðurnar eru ognaðar eini innleiðslu í skaldskapin hjá Jóanesi Nielsen. Inngangin hevur høvundurin sjálvur skrivað, og hann er eins undirhaldandi at lesa, og hann er ítøkiligur og demonstrativt ósnobbutur. Útgangsstøðið er sjáldsama jarðbundið og tekur støði í nøkrum, sum bókmentafólk vanliga ikki skriva um, nevniliga sølutøl, Skaldið undrast á, at fyrsta savnið hjá honum, Trettandi mánaðin seldi í heili tvey túsund eintøkum og finnur sjálvur eina frágreiðing í sínum politiska umhvørvi í sjeytiárunum og í breiða politiska áhuganum í árunum, tá eingin stórvegis gjógv var ímillum yrkjaran og aktivistin, Jóanes Nielsen. Og rætt er, at hansara almenna yrkjarapersona hevur verið tætt knýttur at arbeiðaranum og gerandisdegnum, har yrkingarnar eru sum salt í døgverðapottum. Og sjálvt um maðurin er seint mentur (tað heldur hann sjálvur) og sjálvt um hann byrjaði í teimum politiseraðu sjeytiárunum og sjálvt um hann hevur skrivað yrkingar til flakakvinnur og sjómenn, so eru bæði hann og hansara yrkingar í grundini rættiliga sofistikeraðar. Varhugan hevur mann havt, men í samlaða verkinum, er sofistikeraða árininið týðiligt, hann nevnir eisini ta meistaraligu bókina Poetisk Modernisme hjá Poul Borum sum dømi um týdningarmiklan lestur, tað er ein tann mest raffineraða bókin, eg havi lisið um evnið. Jóanes Nielsen nevnir tvær høvuðsorsøkir til hví hann gjørdist yrkjari, tann fyrra snýr seg um árin og makt, hin hevur við virðing at gera, men undir og yvir øllum er pápin og viðurskiftini við hann. Eg má siga, at eg brádliga ivist eitt sindur í hesum hugtakinum, sum verður brúkt ”faðirstykni”, sum eg helt sipa til andstygd (stikni) mótvegis pápanum. Men av tí, at ”y” verður brúkt, hugsi eg hinvegin um ”tykni”, at hann er tykkin og erkvisin í mun til pápan. Hvussu er og ikki, hevur faðirmyndin alstóran týdning. Áhugavert er at lesa um tær fyrstu listaaktiónirnar, krossfestingina og leikin Trælalív, sum varð framførdur 1.mai í 1977 og sum forrestin man vera ein av fyrstu listaupplivingum, sum gjørdi undirritaðu mun.
Styrkin í yrkingunum hjá Jóanesi Nielsen býr í hansara lætta og natúrliga máli, men eisini í herligu skiftinum millum nær og fjar, sum tá hann í lýsingini av teirri felagsmenniskjaligu girndini staðfestir, at okkara undirlív eru tengd saman av einum heimsumfatandi brøðrarlagi og leggur aftrat: ”Sovorðnar løtur ber til at siga:/ Halló Claudia Cardinale./ How do you do Madame Nin./ Og drekka eitt glas av víni saman við Karini Kjølbro”. Yrkingarnar hjá Jóanesi Nielsen eru sum smáar tættar skaldsøgur um tilveruna millum ítøkiliga gerandisdagin, kærleikan, sexualitetin, arbeiði, altjóða, søguligar hendingar og eksistentiellar sannroyndir, men eg haldi við høvundinum, at yrkingarnar gerast betur frá og við savninum Kirkjurnar á havsins botni og hennara eftirfylgjarum Pentur og Brúgvar av svongum orðum.
Tað gevur eina ávísa perspektivforskjóting at lesa eina yrking frá hálvfjersunum og fýrsunum í einari útgávu frá 2014 og tað sigur seg sjálvt, at allar yrkingar ikki tola at verða beamaðar aftur til framtíðina á tílíkan hátt. At yrkingarnar hjá Jóanesi Nielsen allíkavæl klára túrin, kemst kanska av, at hann alla tíðina hevur hjartað við í sínum poetiska projekti. Men sjálvt um orðamyndir og yrkingarnar so líðandi fjølgast og fáa betur flog, er tíðin ikki serliga náðileysur dómari av ungdómligari passion. Hana skilja vit øll!
Liggja við knænum út av songarstokkinum.
Millum varrarnar ein stubbi og ein ljósur látur.
Nýkneptur bitin og kystur
tá er gott at liva.
Slíkar løtur eru fjaðrarnar í øllum heimsins klokkum
brostnar.
Kvinnan við tína lið ein eiggilig honapa
seinastu farvegurin av frumskóginum:
Dúnið undir nøsini
døggutu hárini undir hondini
lodna kynið bleytt og følið
ein sorgblíð heilsan frá Lascaux hellinum í Dordogne.
Tá eru menniskjuni vøkur.
Eitt heimsumfatandi brøðralag tengir
øll undirlív saman.
Sovorðnar løtur ber til at siga:
Halló Claudia Cardinale.
How do you do Madame Nin.
Og drekka eitt glas av víni saman við Karini Kjølbro…”
(Brot úr yrkingini Tá eru menniskjuni vøkur frá 1985, s.94-95 í Yrkingar 2014)
Menniskjan er ikki beri av blóði.
Tað sum bløðir
er váta tilfarið vit læntu frá døggini
úr støðuhyljunum
ið stóð sum guva av flógvari hellu.
Hjartað skal vera reint sum tann hvíta skjúrtan
róligt og kalt sum okkurt ið liggur í køliskápinum.
Eri troyttur av blóði
reydliga roykinum sum fossar undan dreymanna lampustøðum.
Sum barn
bløddi eg summarfuglasorg
fann tunnu rørini aftanfyri glansibíløt
tað stóru nervaskipanina sum fær hestar
stjørnuskot
og glóðheitu sekundini í glasklokkum at spreingjast í túsund pettir.
Ungdómsárini var eg jarnrotta og eg var ljósareyð fluga
helt til í rotaðum bygningum
angin av gentunum eg elskaði
og dirvið ið løddi mínar hetjur
eltir meg framvegis.
Kanska er mín regntíð lokin.
Eri tann rustaði kongurin í kletti
tann turri vindurin sum ber boð millum fjøll
(s.386-386 yrkingin er úr Tapet millum øldir frá 2012)


text:
Tá Jugoslavia syndraðist í 1991, løgdu lýðveldini Serbia og Montenegro saman og stovnaðu nýtt samveldisríki, sum at Jugoslavia. Nýggja samveldisríkið hjálpti serbiska fólkinum í Kroatia og Bosnia at kríggjast; tað elvdi til, at mong lond settu revsitiltøk í verk ímóti Jugoslavia og steðgaðu øllum samhandli við nýggja samveldisríkið.
Knappliga tyeir triðingar av fólkinum í samveldisríkinum vóru serbar. Í landslutinum Vojvodina fyri norðan búgva mangir ungarar, og í Kosovo, syðsta landslutinum í Jugoslavia, eru 90% avfólkinum albanar. Tey flestu tala serbiskt, sum kann verða skrivað við tveimum bókstavaraðum; serbar nýta kyrilliska stavraðið, ið t.d. russar eisini nýta; men kroatar nýta latínska, sum vit eisini nýta.
Í 2003 skifti samveldisríkið navn frá Jugoslavia til Serbia og Montenegro, og eftir at fólkaatkvøða varð hildin í Montenegro í 2006 og úrslitið var, at Montenegro vildi loysa frá Serbia vórðu londini bæði sundurlisin.
Síðan 2006 hevur Montenegro verið sjálvstøðugur limur í ST.
Stórur partur av Vesturbalkan er fjallalendi. Orðið "balkan" merkir "fjøll". Fyrstir at nýta hetta orð um hesi lond vóru turkar, sum ráddu á øllum Balkannesi úr 15. øld til fyrst í 20. øld. Frá 1918 til 1991 vórðu øll londini á Vesturbalkan uppi í samveldisríkinum Jugoslavia, tó ikki Albania, sum varð verandi frælst, óheft ríki. Meðan sterki kommunistaovastin Tito ráddi, eydnaðist myndugleikunum at hava tamarhald á spenninginum ímillum øll fólkasløgini; men tá ið hann doyði, og kommunisman í Eysturevropa og Sovjetsamveldinum fall, kyknaði avgamla stríðið ímillum fólkasløgini upp aftur. Tað elvdi til, at Jugoslavia varð syndrað, og herviligt borgarakríggj brast á. Kríggið vardi í 4 ár frá 1991-95.
Alt síðan fornøld hava mong ymisk heimsríki havt hesi lond undir sær, og hvørt teirra hevur havt sína ávirkan á málið, klædnabúnan og átrúnaðin hjá fólki. Her í bosniska býnum Mostar daga kirkjuspírini á ortodoksu kirkjuni, á rómversk-katólsku kirkjuni og islamsk moskutorn upp ímóti luftini. Islam kom henda vegin við turkum, tá ið teir tóku hesi lond í 15. øld. Nú á døgum koma aðrar mentanir aftur at teimum, ið hava verið frammi, so hvørt ymsu tjóðirnar royna at endurskapa samleika sín.
Í mongu dølunum veksur nógvur leyvskógur og nálaskógur. Men bratta og grunna fjallalendið er frálíkt til landbúnað. Mesti landbúnaðurin er fram við áirnar, serliga við Donau. Har verður nógv grønmeti dyrkað, t.d. hvítkál, paprika og bønir; á víðu, grasgóðu fløtunum er nógv neytahald.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður:
Podgorika
Vídd: 13.812 km2
Fólkatal: 598.000
Alment mál: montenegriskt
Átrúnaður: ortodoks kristin 74%, katolikkar 4%, islam 18% og aðrir 4%
Stýrirlag: lýðveldi
Gjaldoyra: evra


text:
Fyrsti maður undir 45 sekund. Sjálvur sigur hann um teir 100: “I desperately wanted to break that mythical barrier of 45 seconds – and I did it!’. Metið er nú betrað um við 7 tíggjundapørtum, bara her á stevnuni í Rijeka, av hesum fantastiska manni úr Fraklandi.
Fyri okkum í Føroyum er tað væl eisini ein lítil krúlla uppá søguna um Leveaux, at hann svimur í somu drakt sum Pál. Beiggi venjara hansara er umboðið hjá TYR sum vit tosaðu við í gjár, og sum Bjarnason hevur nógv samband við; og sum tit kanska eisini hava hoyrt í innsløgunum hesar dagar, so er Pál nú bjóðaður til Fraklands at venja saman við Levaux.


text:
Løgmaður
Løgmaður er fremsti ráðharri í Føroyum. Løgmaður setir landsstýrismenn í starv og loysir teir úr starvi. Løgmaður hevur ábyrgdina fyri at starv landsstýrisins verður umsitið "á lógligan og fullgóðan hátt".
Løgmansembætið er broytt nógv gjøgnum tíðirnar. Tá nýggja stýrisskipanarlógin kom í gildi ólavsøkudag 1995, fingu vit ráðharraábyrgd. Áðrenn var landsstýrið ein nevnd, har løgmaður var formaður, og eingin stóð við evstu ábyrgd. Áðrenn Løgtingið varð niðurlagt í 1816, var løgmaður løgtingsformaður og løgsøgumaður.
Løgmaður í dag er Aksel V. Johannesen (C), sum bleiv løgmaður 15. september 2015.
Hygg eisini at[rætta | rætta wikitekst]
Ávísingar úteftir[rætta | rætta wikitekst]
Andrass Samuelsen | Kristian Djurhuus | Peter Mohr Dam | Hákun Djurhuus | Peter Mohr Dam | Kristian Djurhuus | Atli Pætursson Dam | Pauli Ellefsen | Atli Pætursson Dam | Jógvan Sundstein | Atli Pætursson Dam | Marita Petersen | Edmund Joensen | Anfinn Kallsberg | Jóannes Eidesgaard | Kaj Leo Johannesen | Aksel V. Johannesen


text:
Skriva hevur : Katrin Joensen-Næs
15. november er aftur trappustreyka í Hoydølum. Streykan snýr seg um ein teldupost, sum er komin frá Mentamálaráðnum og Fjølrit um, at næmingar frá nú av skulu gjalda 250 kr. hvørt skúlaár til undirvísingartilfar. Peningurin fyri hetta árið skal vera inni í seinasta lagi 15. desember 2017.
Kinna Poulsen, lærari í Hoydølum, sigur:
- Eg haldi, tit skulu siga nei. Tað eru vit nógvir lærarar, sum halda. Tað er órímiligt at senda næmingum eina rokning uppá 250 krónur uttan ávaring. Men eg haldi eisini, at Fjølrit skal hava pengar fyri kopiering, sol at nakrir pengar koma út aftur til høvundarnar. Men tað má kunna skipast betur, so at næmingarnir hava tíð at umráða seg, sigur Kinna.
Boðini eru ikki komin gjøgnum lærararnar.
- Vit vita einki um hatta og hava onga ávirkan. Mentamálaráðið hevur sent teldupostin beint til næmingastevnuna.


text:
Herluf Sørensen, organisatiónsráðgevi, og Jógvan Philbrow, formaður í pedagogfelagnum, høvdu hvør sínar framløgur, og so var eisini nevndarval til leiðararáðið.
Eftir framløguna hjá Herluf skipaði hann fyri bólkakjaki við luttakarunum á fundinum, har endamálið var at fáa fram og skapa kjak kring avbjóðingar og tankar í samband við dagsins evni, sum leiðarar sínamillum høvdu á teirra starvsplássum.
Eftir matarsteðgin bar Nancy Poulsen fram ársfrágreiðingina hjá leiðararáðnum. Hon greiddi frá virkseminum farna árið. Millum annað hevði leiðararáðið havt fleiri mál um hendi farna árið, enn undanfarin ár, og kanska serliga í samband við verkfallið. Eisini mælti leiðararáðið í frágreiðingini til, at faklig leiðsla má setast í hásæti, og at tað eisini er neyðugt við nýggjum bygnaði í Pedagogfelagnum.
Síðani var nevndarval. Nancy Poulsen, Hildur Hermansen og Poula Ejdesgaard stóðu fyri vali. Tær bjóðaðu seg allar at halda fram, og ongi mótvalevni vóru, so nevndin varð afturvald. Nevndin komandi árið er sostatt mannað av: Rúnu Tausen, Poulu Ejdesgaard, Nancy Poulsen, Hildur Hermansen og Marjun Hentze. Eykaumboð eru nú Kára Løkin og Poula Djurhuus.
Eftir kaffisteðgin kom Jógvan Philbrow á skrá við uppleggi um eftirvirkna av verkfallinum. Í røðuni greiddi hann frá hvussu leiklutir hjá pørtum broytast í verkfallstíðum, og hvussu stóra ávirkan tað kann hava á einstaklingar og fakbólkar. Álit millum partar verður øðrvísi, og millum annað hava vit sæð eina avleiðing av tí verða, at eitt hjálparfólkafelag er sett á stovn.
Jógvan hevði síðani framløgu um hvussu Pedagogfelagið sum heild hevur lukkast við samráðingum farnu árini í mun til onnur fakfeløg. Kjak stóðst av tí, umframt at ymisk onnur evni eisini vóru havt á lofti. Sum heild var tað ein væleydnaður leiðararáðsdagur.
Komandi landsleiðaradagur verður 7. Septembur 2018 í Norðurlandahúsinum. Skráin verður kunngjørd seinni.


text:
Àrsfrágreiðing 2006 og hvat er hent higartil.doc
fvg.fo er heimasíða, sum lýsir granskingar- og menningar-virksemið innan fiskivinnu, sum Fiskimálaráðið umsitir.
Fiskivinnuroyndir játtaði 19 nýggjar og 7 framhaldandi verkætlanir fyri 2017 (sí kunning um FVG2018)
Fiskivinnuroyndir játtaði 16 nýggjar og 7 framhaldandi verkætlanir fyri 2017 (sí kunning um FVG 2017)
Fiskivinnuroyndir játtaði 10 nýggjar og 4 framhaldandi verkætlanir fyri 2016 (sí kunning um FVG 2016)
Fiskivinnurroyndir játtaði 6 nýggjar og 5 framhaldandi verk-ætlanir fyri 2015 (sí kunning um FVG 2015)
Árið fyri í 2014 fingu 11 nýggjar verkætl-anir og 7 framhaldandi verkætl-anir játtan (sí Kunning um FVG 2014)


text:
Grundgevingin hjá dómsnevndini fyri at velja júst Articon til Ársins Virki er henda:
Vinnudagurin snýr seg um at fáa íblástur til at royna nýggjar leiðir og at byggja brýr. At fáa hugskot til at bróta niður forðingar fyri vøkstri og at byggja og viðlíkahalda sterk sambond. Heiðurin sum Ársins Virki verður givin fyritøkum, sum betri enn aðrar megna júst hetta. At vaksa. At verða orðhaldin. At royna nýggjar leiðir. Og at hava eitt nøktandi búskaparligt úrslit, sum eisini kann tryggja, at framtíðin hjá fyritøkuni og starvsfólkum hennara er á einum so tryggum fundamenti, sum til ber, í einum búskapi, har tað kann vera stutt millum topparnar og aldudalarnar.
Tað eru góðar tíðir í Føroyum í dag. Men vit vita øll, at tað er so skjótt, at fortreytirnar kunnu broytast. Ársins Virki 2018 hevur - hóast fyritøkan enn ikki hevur rokkið 20 ára aldur - prógvað, at hon er før fyri at tillaga virksemið, tá ordrabókin minkar, og at hon eisini hevur nóg breiðar herðar til at stýra skynsamt, tá tíðirnar eru góðar.
Fyritøkan hevur frá byrjan lagt dent á dygga verkætlanarstýring, út frá teirri sannføring, at tíðin, sum verður brúkt til at planleggja og fyrireika, verður vunnin fleirfaldað aftur í síðsta enda. Stóri denturin á prosjektleiðslu hevur eisini havt við sær, at fyritøkan ber orð fyri at levera til tíðina, at stýra kostnaðinum og at góðskan er í lagi.
Ársins Virki 2018 hevur seinnu árini gjørt íløgur í tíðarhóskandi og framkomna útgerð. Men fyritøkan hevur eisini veruliga megnað at sett og fasthildið dugnalig starvsfólk við røttu førleikunum, sum hevur fingið heildina at virka sum eina væl smurda maskinu. Nógvir lærlingar hava gjøgnum tíðina fingið sína útbúgving í fyritøkuni, og hevur hetta eisini verið við til at tryggja tilgongdina av starvsfólki.
Síðani William Heinesen fyri næstan 70 árum síðani skrivaði, at Føroyar í mun til stórhavið vóru sum eitt sandkorn í einari veitsluhøll, er hendan myndin av Føroyum brúkt í nógvum samanberingum. Orsøkin er helst tann, at tað ofta kann tykjast so, at tað mesta sum Føroyar og føroyingar fáast við, er sum eitt sandkorn ímóti størri gróti ella enntá klettum. Tað eru tó nøkur av hesum sandkornum í føroyskum vinnulívi, sum við tíðini vilja og megna at vaksa til eitt størri sandkorn, ella enntá eitt lítið malagrót. Ársins Virki 2018 hevur síðani stovnanina í 2001 ment seg til at vera størsta fyritøka í síni vinnugrein. Ársins virki smæðist ikki við at átaka sær alsamt størri uppgávur, og hevur prógvað, at hon eisini megnar at lyfta tær.
Fyritøkur, sum vilja verða viðkomandi fyri kundarnar í dag og í framtíðini, mugu eisini vísa í verki, at tær veruliga ynskja at framleiða á burðardyggan hátt. Ársins Virki 2018 hevur lagt seg eftir at ávirka umhvørvið sum minst, m.a. við at handfara burturkast rætt, og við at royna at minka um útlátið frá virkseminum. Átøkini fevna m.a. um at fyribyrgja tómgongd av maskinum og akførum og so vítt møguligt at hita bygningar við grønari orku.
Fyritøkan tekur heilsu, trygd og umhvørvi í álvara, og hevur eina 0-hugsjón, sum sigur, at eingin skal fáa skaða ella varandi mein í arbeiðinum. Hetta fokus er eisini sjónligt í dagliga arbeiðinum, har mannagongdir verða lagdar soleiðis til rættis, at vandin fyri skaða ella áhaldandi meini alsamt minkar. Eisini strembar fyritøkan eftir at geva starvsfólkunum neyðugu eftirútbúgvingarnar fyri at fyribyrgja arbeiðsskaðum.
Fyritøkan virkar í einari bransju við beinharðari kapping og har kostnaðarstøðið serliga seinnu árini hevur verið hækkandi. Hóast hetta hevur hon megnað at fingið eitt vaksandi avlop, sum hevur hækkað eginpeningin upp í 80 mió kr. Samstundis hevur avkastið eisini verið hækkandi, og var eginpeningsavkastið áðrenn skatt 50 % í 2017. Høvuðsorsøkirnar til betraða búskaparliga úrslitið er ein meira effektiv nýtsla av ognunum í fyritøkuni og eitt betrað vinningsføri.
Ein samd dómsnevnd hevur við hesum grundgevingum valt P/F Articon sum Ársins Virki 2018.


text:
Kom út úr Vitatorninum
Vísindafólk hava gjøgnum tíðirnar ofta verið uppfatað sum serlingar, sum sita einsamallir í sínum avbyrgda vitatorni úti á ytsta skeri.
Søguliga hevur tað loyst seg, at maktin og vitanin var høgt hevjað yvir tað vanliga fólkið, men tíðirnar eru broyttar, og í dag er eitt høgt vitanarstøði millum fólk fortreytin fyri einum modernaðum samfelagi. Øll eiga at hava atgongd til vitan, men tað kann kennast ringt at koma út úr vitatorninum og greiða frá, hvat man arbeiðir við sum vísindafólk.
Ein, sum hevur verið sera áhaldandi, og hevur hepnast við at koma út úr vitatorninum, er Hóraldur Joensen. Aftaná Kveikingarfundin var prát við Hórald í útvarpinum. Hann segði, at tað er ov vánaligt, at vit kasta livur og rogn aftur í havið í Føroyum og forkoma týdningarmikla rávøru, sum kann geva milliardir av krónum til landið. Hetta setti gongd í kjak, sum kanska fer at broyta hesa skilaleysu gongd.
Við áhaldandi at taka lut í samfelagskjakinum kanst tú gera mun. Soleiðis verður Fróðskaparsetur Føroya kent millum manna, og eyguni verða latin upp fyri tí týdningarmikla arbeiði, vit gera her. Hetta kemur bæði okkum og samfelagnum til góðar í longdini.
Fróðskaparsetrið hevur tikið týdningarmikil stig til at fáa vitan út til fólkið. Nevnast kann “Setrið á ferð” og “Speki”, og ikki at gloyma øll tey, sum hava skrivað greinir í bløðunum. Alt hetta er við til at bróta múrar niður og gera vitan til almenna ogn, samstundis skapar hetta vælvild mótvegis Fróðskaparsetrinum. Hetta er eitt øki, sum vit kunnu menna nógv meira, men vit hava tikið nøkur stig á røttu leið.
Les greinir hjá Hórald Joensen:Barnakonur.pdf
Eg_eri_skelka__ur_1.pdf
Eg_eri_skelka__ur_2.pdf
Foeroyski_granskingargre__ingurin_gneggjar_gorhungra__ur_eftir_gjaldfoeri.pdf
Lensiportur.pdf
Livur_kemur_ikki_i_land.pdf
NN_Faereyjar.pdf
OE__rvisi_trolvei__a.pdf
Val_av_matitolum.pdf
Ovveida.pdf
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Fyrstu riðlar eru nú avgreiddir á DM á stuttgeil 2016, og gekk tað har heilt væl hjá føroyingum bæði við føroyskum og donskum svimjitjóðskapi.
- Í 100 blandað varð Magnus Jákupsson nr 5 við 56.39, og er tí í A-finalu seinnapartin
- Í 200 rygg varð Alvi Hjelm nr 11 við 2:06.72, og er tí í B-finalu seinnapartin
- Í 50 bringu varð Frans Johannessen nr 5 við 27.88, og er tí í A-finalu seinnapartin
- Í 100 frí varð Frans Johannessen nr 7 við 49.60, og er tí í A-finalu seinnapartin
- Í 400 frí varð Silja Nielsdóttir Hansen nr 12 við 4:27,91, og er tí í B-finalu seinnapartin
- Í 800 frí hevur Óli Mortensen næstbestu tilmeldingartíð av øllum, og er tí í skjótasta riðli seinnapartin
Stutt sagt sær tað út til, at allir føroyingar komu víðari til finalur, í øllum tí tey luttóku í.
Hartil verða tað liðsvimjingar í 4×50 frí hjá kvinnum og 4×100 blandað hjá monnum, og kann tað tá væl hugsast at onkur føroyingur skal brúkast har eisini.


text:
Jan Müller
15.12.2017 - 16:32
Príslegan í oljuvinnuni tykist av álvara at vera vend, síðani oljuprísurin kavaði í 2014. Prísgongdin hevur fingið oljufeløg og veitingarfeløg at endurskoða kostnaðirnar í sambandi við útbyggingar og er komandi útbyggingin av oljukelduni Johan Castberg í Barentshavinum, sum Statoil stendur fyri, eitt gott dømi í so máta. Upprunaliga varð útbyggingin mett at kosta 100 mia. kr., men tað hevur eydnast Statoil at endurskoða alla verkætlanini, soleiðis at útbyggingin nú kann gerast fyri helvtarprís, 49 mia. kr. Og harvið kemur oljuprísurin, sum skal tryggja lønsemi, heilt niður á 35 dollarar fyri tunnuna. Ì dag er oljuprísurin 63,5 dollarar. Útbyggingin verður mett at vera liðug í 2022 og fer keldan at framleiða í meira enn 30 ár. Statoil hevur júst latið serstakliga norskum veitingarfyritøkum sáttmálar fyri fleiri mia. kr.
M.a. hava hesi tíðindini fingið miðlar kring Norra at skriva, at oljuveitslan heldur fram, og at vælferðin, sum oljuvinnan skapar, fer at verða á einum høgum støði leingi aftrat. M.a. skrivar kendi vinnulívsmaðurin Trygve Hegnar í Finansavisen, at oljuævintýrið í Norðsjónum og Barentshavinum fer eftir øllum at døma at halda fram í 50 til 100 ár aftrat. Um somu tíð vilja umboð fyri umhvørvisfelagsskapirnar vera við, at eitt nú útbyggingin av Johan Castberg fer bara at økja um CO2 útlátið, og mæla tí til, at oljan verður liggjandi í jørðini. Hesum vísir leiðarin í Finansaviser aftur. Tvørturímóti vísir blaðið á, at norska oljuøldin er ikki av. Vit fara at síggja uppaftur fleiri verkætlanir av Johan Castberg slagnum gerast veruleiki komandi árini.


text:
Klassisisma
Klassisisma (en.: Classicism, da.: Klassicisme). Í víðari merking andlig, listarlig stevna við fyrimynd í teirri forna griksk-rómverska mentan; hetta var meginstevnan í endurreisnartíðarskeiðinum í Italia og stóð leingi við har. Í trengri merking er k.(ella nýklassisma) nýtt um ta bókmentastevnuna, sum stóð í hægsta blóma í Fraklandi í 17. øld og hevði munandi ávirkan á bókmentir hjá øðrum tjóðum í 18. øld. Franska k. setti ávísum tekstasløgum ávís formkrøv krøv eftir klassiskum fyrimyndum; eina størsta ávirkan fingu hesi krøv á leikbókmentir (tær tríggjar eindirnar), og høvuðsskaldini í k., Corneille, Racine og Molière, fylgdu teimum. K. vendi sær frá tí bólgandi barokkstílinum, vildu halda seg burtur frá kenslusemi, seta skynsemi í hásætið, stremba eftir skilvísi og greiðari framseting, lýsa alment menniskjanslig eyðkenni heldur enn sjáldsamar einstaklingar. Meginreglurnar fyri k. setti Boileau fram í L'art poétique, "skaldskaparlistin" (1674), sum var skapað eftir Ars poetica Horatiusar. Hansara sjónarmið gjørdust Bíblia hjá nógvum seinni høvundum, hóast tey blandaðust saman við hugmyndir hjá upplýsingini í 18. øld (t.d. hjá Voltaire). K. í øðrum londum var meira ávirkað av fronsku k. enn beinleiðis herming eftir fornklassiskum fyrimyndum. Soleiðis var í Onglandi (Dryden, Pope), í Týsklandi (Gottsched) og í Norðurlondum (Holberg, Olof Dalin). Seinni í 18. øld leitaðu summir týskir høvundar tó beinleiðis til klassiska mentan (Winckelmann, Lessing), og tann rørslan kom í høvdina við Goethe (1749-1832) og Schiller (1759-1805). Føroyskar bókmentir hava sín klassistiska yrkjara í anda Goethes og Schillers í Janusi Djurhuus (1881-1948), sum týddi fornklassiskan skaldskap og í sínum egna skaldskapi hevði fornklassiskar fyrimyndir, bæði viðvíkjandi ørindislagi (hexametur), myndum og hugmyndum. Í høvuðsheitum fjaraði k. út, tá ið 19. øld rann upp.


text:
Starvsnevnd SSF samtykti við ársbyrjan at vilja senda eitt føroyskt landslið til Danish Open 2018, sum er týdningarmesta úttøkustevna hjá dønum til langgeilastevnur um summarið. Hetta sum fyrsta stig í eini miðvísari ætlan, at fáa so góðan møguleika sum gjørligt fyri úttøku av føroyskum svimjara eisini til OL í Tokyo í 2020.
Kravtíðirnar eru sum ásettar av donsku fyriskiparunum, tó av praktiskum ávum við einum styttri kravtíðarskeiði. Sí ssf-danish-open-2018-kravtidir.pdf.
Danish Open er sum nevnt týdningarmesta úttøkustevna hjá dønum til langgeilastevnur um summarið, og hevur tí eisini verið tað til Olympisku Leikir, í øllum førum seinastu tvær ferðir. Hvør minnist ikki tá ið Pál tryggjaði dønum luttøku í 4×200 frí liðsvimjing á OL í London í 2012, fyri so aftur í 2016 at kvalifisera seg har til OL í Rio de Janeiro.
Og nú OL 2020 í Tokyo nærkast, so eru eingi útlit til at tað verður øðrvísi tá, hvørki hjá dønum ella okkum føroyingum. Danir ætla at Danish Open skal vera høvuðskravtíðarstevna til OL, og føroyingar noyðast mest sannlíkt eisini tá at geva seg undir danskar treytir.
Til nú hava føroyingar luttikið á Danish Open annaðhvørt fyri síni føroysku feløg, ella fyri tey feløg sum tey hoyra til í Danmark. Men, við tað at talan er um opna stevnu, so er eingin forðing fyri at vit heldur luttaka sum føroyskt landslið, við øllum tí sum hartil hoyrir.
Tað var meksikanski venjarin í Klaksvík sum kom við hugskotinum til hetta á úrvalsleguni í november, og er tað fallið í sera góða jørð, nú SSF og feløg og onnur síðani hava viðgjørt uppskotið. Starvsnevnd SSF fráboðaði tí eisini fyrst í januar feløgunum um ætlanina, og eru vit nú komin heilt langt við praktisku fyrireikingunum.
Longu nú vita vit um fleiri sum hava klárað kravtíð, og verður tí farið undir at bíleggja flogferðir osfr, umframt at SSF yvirtekur teir gistingarmøguleikar sum Ægir longu hevur tryggjað sær. Klæðir skulu bíleggjast, og hartil verður skipað fyri landsliðslegu í Vági hin 16. til 18. mars 2018, har m.a. Pál Joensen kemur at leggja lag á.
Visjónin er ein sterk, blá oyggj í annars sera reyða Danish Open 2020, sum stendur 100% saman um sínar svimjarar, til at fáa sum frægast úrslit hjá øllum føroyskum luttakarum har, og vónandi at fáa onkran av teimum víðari til Olympisku Leikir í Tokyo. Bæði til at styrkja hvønn einstaka svimjara, og at vísa á hvussu sterk føroysk svimjing í veruleikanum er.
Vegna Svimjisamband Føroya
Rókur


text:
29. desember 2017Nr. 176
Kunngerð um broyting í kunngerð um sjúkufyribyrgjandi rakstur av alibrúkum
(Almannakunngerð av upplýsingum)
§ 1
Í kunngerð nr. 134 frá 16. oktober 2009 um sjúkufyribyrgjandi rakstur av alibrúkum, sum broytt við kunngerð nr. 138 frá 9. november 2009, kunngerð nr. 78 frá 17. juni 2010 og kunngerð nr. 111 frá 19. november 2012, verða gjørdar hesar broytingar:
1. Í innganginum verður “§§ 9-10” broytt til: “§§ 9-11”.
2. Aftan á § 26 verður sett:
“§ 26 a. Djóralækni, sum útskrivar resept, sendir upplýsingar um nýttan heilivág í aliskipanina eftir leisti, ásettum av Heilsufrøðiligu starvsstovuni.”
3. Aftan á § 27 verður sett:
“Almannakunngerð av upplýsingum o.a.
§ 27 a. Hesar upplýsingar skulu almannakunngerast á heimasíðuni hjá Heilsufrøðiligu starvsstovuni:
1) Alibrúk. A-nummar og staðarnavn.
2) Navn á alifelagi.
3) Slag av fiski og endamál, t.d. laksur til vinnuligt endamál.
4) Tal av fiski í hvørjum alibrúki.
5) Hækking og lækking av útsetu í mun til seinasta framleiðsluumfar.
6) Viðgerðir móti sjúku og lús fyri hvørt aliøki, slag og nøgd av heilivági.
7) Upplýsingar um kynsbúnar laksalýs fyri hvørt aliøki, miðal per fisk og nær teljingin er farin fram.
§ 27 b. Avgerðir hjá Heilsufrøðiligu starvsstovuni um slátur og ella lækkaða útsetu o.l. verða í samandrátti almannakunngjørdar á heimasíðu stovnsins.
§ 27 c. Upplýsingar sbrt. §§ 27 a og 27 b á heimasíðuni verða dagførdar dagliga sambært skrásetingum í aliskipanini.
§ 27 d. Upplýsingar sbrt. §§ 27 a og 27 b skulu í seinasta lagi vera á heimasíðuni 7 dagar eftir, at tær eru tøkar hjá Heilsufrøðiligu starvsstovuni.
Stk. 2. Upplýsingarnar, sum verða almannakunngjørdar á heimasíðuni hjá Heilsufrøðiligu starvsstovuni, verða tøkar á heimasíðuni í minsta lagi 5 ár.
§ 27 e. Í samband við aling av tvískeljum og tara, skulu hesar upplýsingar almannakunngerast á heimasíðuni hjá Heilsufrøðiligu starvsstovuni:
1) Alibrúk. A-nummar og staðarnavn.
2) Navn á alifelagi.
3) Slag av skeljum ella tara og endamál.
Stk. 2. Upplýsingar um avgerðir, sum Heilsufrøðiliga starvsstovan hevur tikið, verða í samandrátti almannakunngjørdar á heimasíðu stovnsins.”
4. § 29 verður orðað soleiðis:
“§ 29. Heilsufrøðiliga starvsstovan hevur heimild at lata innkomnu upplýsingarnar í sambandi við gransking.”
5. §§ 30-31 verða strikaðar.
§ 2
Henda kunngerð kemur í gildi 1. januar 2018.
Uttanríkis- og vinnumálaráðið, 29. desember 2017
Poul Michelsen (sign.)
landsstýrismaður
/ Herálvur Joensen (sign.)


text:
Heimsins størsti brunnbátur
Ronja Storm eitur næsti brunnbáturin hjá Sølvtrans. Báturin verður í løtuni smíðaður á Havyard, og tá hann er liðugur, er talan um størst brunnbát í heiminum.
Hann verður 116 metrar langur og 23 metrar breiður. Pláss verður fyri 7.450 kubikkmetrum av vatni í tangunum, umleið tvífalt av tí, sum vanligir brunnbátar taka.
Haraftrat skal báturin taka 5.000 kubikkmetrar av feskvatni.
“Ronja Storm er ein stór og spennandi verkætlan, og arbeiðið gongur eftir ætlan. Skipið verður latið eigarunum um ársskiftið. Hetta er í veruleikanum ein risaætlan, sum er grundað á tætt samstarv við reiðaríð og týdningarmiklar leverandørar,” sigur Geir Johan Bakke, stjóri á Havyard.
Skipið byrjar at arbeiða í Tasmania í Avstralia komandi summar.
Kelda: Skipsrevyen


text:
Krabbameinsfelagið/Urd Johannesen: Oddvør stákast í stóra køkinum í kjallaranum saman við dóttrini, Duritu, og hjálparanum, Martini, tá ið eg banki á dyrnar heima hjá henni á Velbastaðvegnum. Talan er sjálvandi um Oddvør Skarðhamar, sum hevur havt matveiting til bæði høg og lág, almenn og privat, lítlar og stórar samkomur í nærum ein hálvan mansaldur. Eg havi sett Oddvør stevnu, tí hon hevur játtað at geva sítt uppskot um eina køku, sum vertirnir kunnu baka til gestirnar á Grannakaffi tiltakinum, sum verður vikuskiftið 2.-4. mars.
Køkan er longu bakað, tá ið eg komi, tí her er eingin tíð at spilla hjá einari, sum dag og dagliga skal metta svong fólk og gleða tey. Køkan stendur á borðinum, vøkur og lokkandi við myrkari sukurlátaglaring. Eg havi ilt við at fáa eyguni av henni.
Um tú veitst okkurt, sum VP ikki veit - skriva so til vp@vp.fo


text:
11.01.2018 - Av: fp
Vit góðtaka ikki at okkara limir verða brúktir sum jarnbrot í sáttmálaósemjuni!
Nú er verkfallið farið væl inn í fimtu viku, og tað sær út til at partarnir bara bíða eftir, at mótparturin bløðir út. Einki røkist fyri nøkrum samráðingum. FMR og KAF eru farin undir heilt, og Pedagogfelagið tykist ikki at hava fleiri kort eftir at spæla út. Og ein løgin tøgn valdar allastaðni. Og ímeðan vit bíða, verður trýst lagt á okkara limir, ið bera brek, og teirra avvarandi, í ólukkumát. Tey verða brúkt sum jarnbrot í ósemjuni, og tað er als ikki í lagi!
Verkfallið hjá pedagogunum rakar flestu barnafamiljur í landinum. Fólk sleppa ikki uttan víðari til arbeiðis, men mugu finna alternativar ansingarmøguleikar til børnini. Støðan kroystir og stressar bæði foreldur og arbeiðspláss, soleiðis sum endamálið við einum verkfalli nú einaferð er, men neyvan er talan um at støðan er óforsvarlig, hóast hon er trupul og tvørlig.
Men hjá teimum, ið bera brek, rakar verkfallið fleirfaldað, og frá fleiri síðum. Her snýr tað seg ikki ’bert’ um at børn upp til 10 ára aldur og teirra foreldur eru rakt, men fólk í øllum aldri og við øllum diagnosum, umframt teirra avvarandi. Barnaansingarstovnar, frítíðartilboð, og vard verkstøð eru stongd, sambýlir og búfelagsskapir eru annaðhvørt stongd ella koyra við so lágum blussi sum til ber, og nógvir skúlanæmingar við sertørvi sleppa ikki í skúla. 36 vaksin fólk eru koyrd út úr sínum egna heimi, vegna væntandi starvsfólk. Tey eru noydd at vera í útlegd hjá foreldrum og næstringum – ofta ímóti sínum vilja. Avvarandi royna tað, tey kunnu at fáa tingini at hanga saman. Ofta er støðan soleiðis, at ikki ber til at hugsa um alternativar ansingarmøguleikar ella um at taka barnið ella borgaran við til arbeiðis.
Hetta ger støðuna hjá teimum sera ringa, nógv verri enn hjá øðrum. Nøkur verkfallsundantøk vórðu givin tá verkfallið byrjaði, í tráð við avtaluna ímillum partarnar frá 1. februar 2014, sum sigur, at ‘arbeiðssteðgur í minst møguligan mun eigur at raka fólk, sum eru óhjálpin og sum tørva námsfrøðiliga hjálp til at klára seg.’ Vit fegnast um undantøkini og eru takksom fyri tey. Men so hvørt sum tíðin gongur, og støðan versnar, er tørvur á fleiri undantøkum, men vit skilja frá Almannaverkinum, at flestu umbønir um undantøk nú verða vístar aftur. Hjá onkrum familjum er talan um borgarar, ið krevja hjálp og stuðul alt samdøgrið – tað klárar eingin einsamallur í longri tíð. Í gjár søkti stýrið fyri Frítíðarheimið í Skrivaragøtu tí um undantak, soleiðis at umlættingarheimið kundi verða opið í nakrar tímar gerðandisdagar, fyri at veita teim harðast raktu familjunum umlætting í dagtímunum, men henda umbøn var eisini afturvíst. Grundgevingin er, at felagið er í eini sáttmálastøðu, ‘har í sáttmálaparturin hjá okkum ikki hevur víst nakran áhuga til at finna nakra semju.’ Og tey vóna víðari, at Fíggjarmálaráðið við Kristinu Háfoss á odda skilur, ‘at støðan er ótolandi og bjóðar inn til veruligar samráðingar.’ Vit skilja ikki hesa grundgeving, sum als ikki er í tráð við avtaluna frá 2014. Vit kunnu bara tulka hetta sum at okkara limir skulu kroystast enn meira, og brúkast sum jarnbrot í ósemjuni. Tað er sera hugstoytt at síggja, at tær skipanir og avtalur vit hava rundan um hesar borgarar, ikki megna at verja teir í eini støðu sum hesari, og vóna, at hetta verður tikið við til samráðingarborðið, tá partarnir einaferð koma hartil.
Góðu partar í ósemjuni, FMR, KAF og Føroya Pedagogfelag. Javni heitir enn einaferð staðiliga á tykkum um at fara til samráðingarborðið, og fáa eina semju í lag sum skjótast. Sum støðan er nú eru tað fólk, ið bera brek, og teirra avvarandi, ið kenna størsta sviðan av verkfallinum. Brúki ikki okkara limir sum jarnbrot í ósemjuni


text:
Hin 26.-27. apríl luttaka kunningarstovurnar í oynni á stórari ferðavinnumessu í Norðurlandahúsinum. Á staðnum verða ein ørgrynna av føroyskum ferððavinnuveitarum, samstundis sum ein stórur hópur av útlendskum ferðavinnusmiðum koma at vitja messuna.
Í hesum sambandi sóknast kunningarstovurnar eftir faldarum og øðrum lýsingartilfari, viðkomandi fyri Suðuroynna, ið vit kunnu taka við og vísa fra. Tey, ið meta seg hava okkurt at bjóða fram, eru vælkomin at seta seg í samband við Visit Suðuroy á Tvøroyri og í Vági.
Visit Suðuroy á Tvøroyri: tlf. 284480 ella info@tvoroyri.fo
Visit Suðuroy í Vági: tlf. 239390 ella info@vagur.fo


text:
Gongutśrur Skįlavatn-Lķtlafelliš
Eysturoyar gongufelag ętlaši at fara nišan į Svartbakstind sunnudagin tann 6. juni 2010, men taš višraši ikki. Tokan hekk langt nišur į fjųllini. Avrįtt var tķ at fara ein annan tśr ķ stašin, tį 30 fólk vóru komin til tśrin.
Fariš varš avstaš noršanfyri rundkoyringina viš Noršskįla nišan į Skįlaskarš og oman į Skįlavatn. Tį sį śt til at vera klįrt į Lķtlafelliš, so vit settu kós móti tķ, men įšrenn vit komu nišan, var tokan komin aftur. Men vit fóru tó nišan į, įšrenn vit fóru oman aftur til bilarnar.


text:
"Vatnið á Skála er nú í lagi aftur, og er ikki neyðugt at kóka drekkivatnið longur." Soleiðis varð lýst í ÚF á middegi í dag. Trupulleikar hava verið av bakterium í vatninum seinastu 2 vikurnar, og komst hetta av streymsliti. Mælt hevur verið til, at fólk hava kókað drekkivatn. Í síðstu viku varð vatnið klorað, og nú vísta vatnroyndirnar, at vatnið er í lagi aftur.
04.03.2008
Drekkivatnið á Skála í lagi aftur
- Vegaarbeiði á Niðari Vegi, Skipanes
- Dagen derpå í Runavík
- When The Levee Breaks
- En rejse digter sig selv
- Opið hús sunnudagin kl. 15-18
- Krúnprinsavitjanin í Runavík leygardagin 25. august
- Innanduratímar í Bylgjuni
- Kongalig vitjan
- Mentanarstuðul heystið 2018
- Borgarafundur í Løkshøll
- Zuiderdam vitjar í Runavík leygardagin 11. august
- RTS & RK
- Vaskifólk til Bylgjuna
- Innkomuvegur
- Seabourn Quest vitjar aftur fríggjadagin!
- Havnarlagið karmur um stórt mentanartiltak
- Mein Schiff 3 vitjar leygardagin 21. juli
- Skráin fyri Laksatorgið
- Ferðslan í sambandi við árliga Laksatorgið
- Vatnleiðingsbrot í Rituvík – BREKIÐ ER NÚ UMVÆLT


text:
Árligi Granskingardagurin verður í ár hildin á Landssjúkrahúsinum tann 24. mai.
Landssjúkrahúsið ynskir at vísa á gransking og granskingarúrslit, sum antin verður gjørd á Landssjúkrahúsinum ella framd av persónum við tilknýti til Landssjúkrahúsið.
Ætlanin er at vísa á so nógvar granskingarverkætlanir sum gjørligt, bæði tað sum er í gongd, umframt tað sum er ávegis.
Dagurin fer fram í forhøllini á Landssjúkrahúsinum frá kl. 13.00- 16.00.
Eins og seinast verður høvi hjá øllum starvsfólki á Landssjúkrahúsinum at vera við á degnum. Eisini verða starvsfólk og samstarvsfelagar á øðrum viðkomandi stovnum boðin við umframt umboð frá viðkomandi myndugleikum. Høvi verður at hoyra fleiri fyrilestrar og síggja framsýning av verkætlanarpostarum.
Harumframt verður skipað fyri kapping millum tey, ið hava latið inn postara til Granskingardagin, og heiðursløn verður latin besta postara.
Jacob Birkler, heimspekingur endar dagin við fyrilestrinum “Kan man dø for sent?” Jacob Birkler er heimspekingur við sergrein í etikki. Hann var formaður í Etiska ráðnum í Danmark frá 2010-2016. Hann hevur í mong ár arbeitt við etikki og brúkt heimspeki heilsufakliga, harumframt hevur hann skrivað bøkur og undirvíst í etikki í heilsuverkinum.
Fyrilesturin hjá Jacob Birkler setir fokus á okkara hugsan um deyðan og okkara roynd at útseta tað, sum ikki slepst undan. Hvussu fáa vit eitt heilsuverk, sum ikki bara viðger, men sum eisini finnur meining í at lata vera.
Les meira um Jacob Birkler á dialektik.dk
Sí skránna til Granskingardagin her


text:
Italski sendiharrin í Keypmannahavn, Stefano Queirolo Palmas, er á ferð í Føroyum. Hósdagin vitjar hann Runavíkar kommunu. Við í fylginum eru Alberto Biavati, sum virkar á sendistovuni í Berlin, Nicola Raffaele, Gianfranco Contri, og italski konsulin í Føroyum Magni Arge. Umframt, at sendimaðurin ynskir at sleppa eina ferð kring um í kommununi, verður stokkið inn á gólvið hjá Bakkafrost á Glyvrum og á saltfiskavirkinum Vaðhorn á Hulki. Dagurin endar uppi á Gørðum í Søldarfirði.
Við í ferðalagnum er eisini kendi klaverleikarin Mauro Patricelli, sum harumframt er tónaskald. Hósdagin kl. 16 verður ein konsert í sambandi við vitjanina. Hetta verður ein italsk/føroysk konsert, har Mauro Patricelli fer at framføra egin verk, meðan lokali trubadoururin Kári Sverrisson fer at syngja og spæla nøkur av sínum kendu og eyðkendu løgum. Konsertin verður í býráðssalinum hjá Runavíkar kommunu. Í hesum sambandinum verður eisini høvi at hitta harra Palmas - italska sendimannin, sum á henda serliga hátt ynskir at hátíðarhalda italska tjóðardagin í Føroyum.
Umframt at spæla og komponera, so hevur Mauro Patricelli serligan áhuga fyri siðsøguligum tónleiki, og hevur hann í eina tíð granskað og ment tónleik burturúr eldri donskum og suðuritalskum tónleikaarvi. Seinastu verk hansara hava í stóran mun verið ætlað danska fólkasangaranum Ingeborg Sørine Munch og sardinska ljóðførinum ”launeddas”.
Øll eru vælkomin til konsertina og atgongdin er ókeypis.


text:
Leygardagin 16. juni verður skipað fyri stóra Bylgjulandinum á Eystanstevnuni. Endamálið er, at børn og vaksin kunnu hugna sær í frálíku umstøðunum í Bylgjuni og uttanfyri.
Inni í Bylgjuni ber til at stuttleika sær á airtrack, trampolinum og øðrum. Armbond til hetta kosta einans 50 kr., og so kanst tú stuttleika tær, so nógv sum tær lystir. Eisini vera sølubásar við myndatøku, pílakasti, fiskibrunni, tombola, seymsláing og øðrum.
Ponyríðing verður uttanfyri Bylgjuna. Somuleiðis verður eitt mattjald, ið selur kramarís, pop-corn, candyfloss, vaflur, kips, ískakao og kaffi.
Eisini verður skipað fyri sonevndum NERF-kríggi inni í amboðshøllini. Kappast verður í tveimum bólkum, børn 8 ár og yngri og børn 9 ár og eldri. Neyðugt er at hava egna NERF-útgerð við.
Skúmrokið
Tað vera brandbilar frá Skálafjarðar sløkkiliðið, sum fyriskipa. Samstundis, sum skúmrokan er, verður eitt vatnkríggj. Hesa løtuna hava øll atgongd til vatn úr kørum og spannum, so minnist til skiftiklæðini og til vatnrevolvaran.
Ymiskir einstaklingar og bólkar framføra eisini í Bylgjuni hendan dagin.
- Skráin fyri Bylgjulandið:
kl. 14.00 Kristina Bærentsen
kl. 15.00 Signar í Homrum
kl. 15.30 Oldboys band, Símun Nónklett, Jóhan Mortensen og Jónsvein Mikkelsen
kl. 15.00 NERF kríggj í amboðshøllini fyri børn 8 ár og yngri kostnaður 50 kr
kl. 16.00 NERF kríggj í amboðshøllini fyri børn 9 ár og eldri, kostnaður 50 kr
kl. 16.00 LØKIN Band, fyriskipari Ásbjørn Berthelsen
kl. 17.00 Mótaframsýning, Shop-in, Shari, Berglon, Skálkur, Name it, Gellan, hjá Sannu og AK-import
kl. 18.00 Jassarnir, Áron Poulsen, Leivur Lassen, Beinir Grønagarð, Rókur Troest Rasmussen
kl. 19.00 VATNKRÍGGJ og SKÚMBAÐ við Brandbilum uttanfyri Bylgjuna, minnist til vatn-revolvara og skiftiklæðir. Møguleiki er at vaska sær og skifta inni í skiftingarrúmunum í Bylgjuni
kl. 20.00-22.00 Barnadiskotek í Bylgjuni, kostnaður, 50 kr, Støkk


text:
Orð og lag: Conrad Björkman
Týtt: Jóan Petur Jacobsen
1. Eitt skýggj av trúgvum vitnum kring okkum rørir seg,
sum forðum hava gingið myrka pílagrímaveg;
so hart teir mangan stríddu, men sigrað hava nú,
tí á ein Guð almáttugan teir allir hava trúð.
:,:Teir allir hava trúð,:,:
tí á ein Guð almáttugan teir allir hava trúð!
2. Av teim, ið vunnu sigur, tú Ábraham jú sær,
ið trúði, har hann ikki sá, – til skammar aldri varð!
Hann trúarfaðir gjørdist, Guðs trúgvi vinur, ja,
hvør gleði, vára fedra Guð hin sami er í dag!
:,:Hin sami er í dag,:,:
hvør gleði, vára fedra Guð hin sami er í dag!
3. Tá trælir í Egyptalandi ákallaðu Guð,
úr teirra svára trælahúsi leiddi Hann tey út
ígjøgnum oyðimørk, heilt til Kána’ans sælu strond,
tað lønar seg at leggja alt í Harrans tryggu hond!
:,:Í Harrans tryggu hond,:,:
tað lønar seg at leggja alt í Harrans tryggu hond!
4. Tey brøgd, ið Dávid gjørdi, her siga skal eg frá:
Hann leyvu, bjørn og filistar í trúnni kundi slá!
Tá fígginda vit møta, vit ræðslu kenna, men
tann Guð, ið Dávid sigur gav, Hann er hin sami enn!
:,:Hann er hin sami enn,:,:
tann Guð, ið Dávid sigur gav, Hann er hin sami enn!
5. Og Dánial í Bábel so fullan sigur vann,
hann bað til Harran, sjálvt um stórir harrar løgdu bann!
Ei leyvur kundu skala, sjálvt um tær vístu tenn,
tann Guð, ið frelsti Dánial, Hann er hin sami enn!
:,:Hann er hin sami enn,:,:
tann Guð, ið frelsti Dánial, Hann er hin sami enn!
6. Á lívsins tronga vegi teir trúgvir hildu stand,
og vunnu gjøgnum sína trúgv tað dýra Himnaland.
Kom, mót tí Landi stunda, sum fedrar hava sæð,
tí Harrin Guð Yahshua enn hin sami er í dag!
:,:Hin sami er í dag,:,:
ja, Harrin Guð Yahshua enn hin sami er í dag!


text:
Amatøroyar er argandi heitið á eini sera væl umtóktari skemtipodcast, sum snýr seg um fermenteraða amatørlandið Føroyar. Men hugtakið kann tíverri eisini brúkast eitt sindur meira álvarsliga í eini marrukendari framtíðarvisión av Føroyum við oyggjum avtaglaðum av turistlist, altso standmyndum av misjavnari dygd av risum og kellingum, huldufólkum, marmenlum, nykum osfr.
Amatøroyar er stuttlig, fjákut, men eisini hvøss satira, sum tveir lesandi útsetar, Bjarni Arge og Jóan Pauli Dahl Jakobsen standa fyri. Fyrstnevndi er vistnokk bæði liðugt lisin og fluttur heim fyri kortum. Men teir royna kortini at halda fram, hóast teir enn ongan stuðul hava fingið frá Atlantsflogi; hesin lamenterandi óstuðul er nú vorðin fastur táttur av satiruni. Tað gongur nokk - gorlakkarnir eru so mikið populerir, at teir verða crowdfundaðir. Tað føroyskdanska perspektivið í sendingini er nokk so serføroyskt við tað, at fatanin av Danmark er avmarkað til tað staðið í landinum, sum avvarðandi føroyingur lesur, og sum altso ofta er København. Teir báðir vertirnir roksa og fnisa eina rúgvu, og viðgera stórt sum smátt við einum serligum forkærleika fyri løgnum matuppskriftum sum Mr. Lee-salat og Høsnarunga í cola (???!!!) Prátið er live on tape uttan faktakekk og aðrar fínheitir. Tað hevur við sær, at løgin ting sum t.d. ein grundleggjandi misfatan av optiska hugtakinum “bygningsfeilur” ikki verður klipt burtur, men í og við, at sendingin er merkt av eini í føroyskum miðlahøpi sjáldsamari nærveru, aktualiteti og timing, lurti eg eftir Amatøroyar og njóti láturin og ta politisku ókorrektheitina. Eg ógvist, tá navngivnir persónar verða viðmerktir og flentir at, men fegnist altso eisini um erligheitina og viljan at risikera nakað. Hetta er befríandi at lurta eftir.
Kring landið alt í býar- og bygdastýrum, stórum sum smáum verður arbeitt áhaldandi til tess at fáa part av skinandi turistgullinum, sum floymir yvir Føroyar. Tíðirnar eru jú góðar, búskapurin rúkandi heitur og pengar eru sum kunnugt alt – tá ferðafólk til dømis eru til ampa fyri fugl og náttúru, ja so eitur kuranta loysnin brúkaragjald. Og spurningin hvørt fuglurin fær nakað burtur úr hesum pengunum, er bara ikki áhugaverdur at spyrja so leingi sum pengarnir rulla í kassan. Gev fólkinum skíðlyftir!
Ein av mátunum at tiltrekkja ferðafólk hevur við list at gera. Í Mikladali lótu tey gera standmynd av Kópakonuni, ið síðan hevur verið ein veritabul ferðafólkamagnet. Sameiningin millum lokalu søgnina, ta naknu, eiggiligu bronsukvinnuna og dramatisku náttúruna, brimið, mjørkan, sólina og fjøllini hevur víst seg at vera júst tað, sum øll ferðafólk ynskja at síggja. Tískil spríkja nú fram allahanda standmyndir á vøkrum plássum í Føroyum, ein nykur á Vatnsoyri, ein marmenlastandmynd skal setast upp í Elduvík og suðuri í Vági er Toftaregin í gerð.
Tað er kanska ikki lætt at skilja hvussu allur hesin standmyndaaktiviteturin kann gerast ein trupulleiki fyri Føroyar, men tað kann hann av fleiri orsøkum og minst til, at standmyndir í Føroyum umboða okkum øll. Fyrsta orsøkin hevur við misjøvnu listaligu dygdina at gera, og sum eisini er tengd at sjálvari bíleggingini. Eitt er tey anakronistisku krøvini so sum, at standmyndin skal vera figurativ og at hon innihaldsliga skal ímynda eina lokala søgn. Eisini er brúkið av amatørum ein trupulleiki, ið gongur út yvir dygdina; standmyndin endar ofta við at vera kostnaðarmikil, sjálvt um tann, sum hevur gjørt standmyndina einki fær. Tí tilfar og uppseting er dýrt og tað er ein trupulleiki fyri kommunukassan, ið heilt vist kundi brúkt peningin til okkurt annað skilagott.
Her er so mangt, vit kundu spurt okkum sjálvi um í hesum sambandi. Til dømis kunnu vit spyrja um okkara firðir, lendingar og klettar hava tørv á at verða “pyntaðar” við “autentiskum” standmyndum / ítøkiliggjørdari yvirtrúgv. Verður talan ikki bara um eina tivoliseraðar Amatøroyar við hópin av ótíðarsvarandi kitsch uttan sans fyri listaligari dygd, hvørs meginynski er at tekkjast ferðafólkum? Og er tað ikki eitt kempiproblem?


text:
Fyri mong tykist tað løgið og tilvildarligt at siga, at hjúnabandið bert er nakað, sum kann vera ímillum eina kvinnu og ein mann. Tað er tó kanska ikki so løgið, at mong hugsa soleiðis, tí vit liva í einum heimi, sum opið hevur sett grundleggjandi spurningar við siðbundnar kynsligar hugflokkingar og ikki minst moral í skjótt 50 ár. Kravið um, at hjúnabandslógin skal skilmarka hjúnabandið sum “hinskynt”, kennist beinleiðis diskriminerandi og órættvíst fyri tann, sum trýr – til dømis – at menniskju kunnu skifta kyn.
Men tað er ikki av tilvild, at hjúnabandið – sambært mongum nú á døgum og næstan øllum næstan allastaðni fyrr – er ímillum mann og kvinnu.
Hjúnabandið er ein heildarumfevnandi eind av konu og manni. Í hjúnabandinum elska kona og maður hvørt annað, og tey samliva í øllum. Einki øki í teirra tilveru fellur uttan fyri hjúnabandið. Tað er hetta, sum “heildarumfevnandi” merkir. Eisini kynsliga elska tey hvørt annað. Og hjúnabandið fevnir um náttúrliga eginleikan hjá konu og manni, sum elska hvørt annað kynsliga, at nørast, og tað skal veita hesum náttúrliga eginleika bestu karmar. Nøring er tí eitt av íbornu málunum við kynsligum kærleika.
Hinskyndur kærleiki er serligur. Tí bara við hinskyndum kærleika fylgir nøring við.
Men vit liva í eini tíð, har tøkni hevur gjørt skilnað ímillum kynsligan kærleika og nøring. Og í ein ávísan mun er hetta gott. Tað er gott, at pør fara tilætlað fram, tá ið tey fáa sær børn. Gott, bæði fyri børnini og fyri parið. Men av tí at henda tøkni er vorðin púra vanlig í okkara hugaheimi, tykist tað lætt hjá okkum at gloyma, at nøring er tað, sum tað kynsliga í ein grundleggjandi mun snýr seg um. Henda gloymska tykist vera ein av frágreiðingunum um, hví so mong halda, at kærleiki er kynsleysur. Nøring er ikki longur ein neyðturviligur partur – ella møguleiki – av kærleikanum ímillum tvey. Hvat er tað tá, sum ger hinskyndan kærleika so serligan? Og, víðari, hinskynt hjúnaband?
Men hinskyndur kærleiki er serligur. Tí bara við hinskyndum kærleika fylgir nøring við. Eitthvørt barn, sum verður føtt, er úrslit av samanrenningini millum eina eggkyknu og eina sáðkyknu.
Nøring nýtist ikki at hava nakað við kærleika at gera. Men tað er best – fyrst og fremst fyri barnið, men eisini fyri mammuna og pápan – at nøring hendir í einum kærleiksfullum samanhangi. Tá eru møguleikarnir størstir fyri, at barnið verður føtt inn í teir tryggu og støðuføstu karmarnar, ið tað hevur tørv á fyri at trívast og mennast. Møguleikarnir fyri, at mamman verður stuðlað í avbjóðandi tíðini bæði fyri og eftir føðing, eru eisini betri. Og tá pápin knýtir seg at júst hesi eindini, fer hann ikki út og ger aðrar kvinnur við barn. Umframt at vera til góða nyttu hjá bæði barni og mammu, rænir hann soleiðis ikki fleiri børn og mammur fyri tann tryggleika og tað støðufesti, sum hann í hjúnabandinum kann vera við til at byggja.
Børn hava rætt til síni foreldur. Tað sigur grein 9 í barnarættindasáttmálanum hjá ST.
Børn hava rætt til síni foreldur. Tað sigur grein 9 í barnarættindasáttmálanum hjá ST. Men um eitt samfelag avger, at tað er moralskt gott, at hjúnaband eisini umfatar tvey av sama kyni, so byrjar hetta samfelag at máða støðið undan hesum grundleggjandi rætti hjá børnum. Tí samkynd pør kunnu ikki nørast náttúrliga. Og sigur eitt samfelag haraftrat, at tað er moralskt gott at geva samkyndum rætt til familju, so verður tað eisini sagt at vera moralskt gott at gera børn meira ella minni foreldraleys. Av tí at samkynd pør ikki kunnu fáa síni egnu børn, fara børnini, sum samkynd pør kunnu uppala, neyðturviliga altíð at hava eitt ella tvey onnur foreldur. Hetta gevur teimum tveir møguleikar: at vaksa upp partvíst foreldraleys ella heilt foreldraleys.
Við hesum er ikki sagt, at samkynd foreldur ikki kunnu vera góð foreldur. Øll foreldur, uttan mun til til kynsliga orientering, vilja gera sítt allar besta fyri síni børn. Serliga í sambandi við ættleiðing, eru samkynd foreldur uttan iva betur fyri barnið, enn tey biologisku høvdu verið. Í veruleikanum snýr hetta seg ikki um hvussu góð foreldur samkynd pør kunnu vera ella ikki. Tað snýr seg um tað foreldrið, sum eitt barn, ið verður alt upp av einum samkyndum pari, neyðturviliga fer at mangla. Sum samfelag mugu vit hugsa okkum ógvuliga væl um, áðrenn vit tveita biologisku eindina, sum hjúnabandið søguliga hevur varðað um, út sum ta best egnaðu at uppala síni egnu børn.
At broyta hjúnabandslógina er tí nógv meira enn ein avgreiðsluspurningur.
Tað hevur víðfevndar avleiðingar bæði samfelagsliga og sálarliga at gera hjúnabandið kynsneutralt. Tað at nørast og vaksa í tali er, uttan mun til um tú ert kristin teist ella sekulerur darwinist (ella okkurt har ímillum ella okkurt heilt annað), partur av tí, sum øll tilveran snýr seg um. At gera tað á ein hátt, sum tryggjar bestu umstøður fyri børn og foreldur, er ein moralsk skylda. Gjøgnum øldir og áratúsund hava samfeløg hildið kynsliga komplementerandi, hinskynda hjúnabandið verið ta eindina, sum veitir júst hesar bestu umstøðurnar. Tí er eitt hjúnaband, sum ikki hevur nøring neyðturviliga tengt at sær, eitt spildurnýtt hugskot sæð við søguligum eygum. Eitt samfelag ger tí øllum væl við at fara ógvuliga varliga fram, tá slíkir nýggir og í veruleikanum óroyndir stovnar skulu gerast partur av lógarverkinum. At broyta hjúnabandslógina er tí nógv meira enn ein avgreiðsluspurningur.


text:
Grýtissmyril
Grýtissmyril ella Tornfalkur (frøðiheiti - Falco tinnunculus) líkist nógv smirli, menn kennist frá honum av tí, at hann er meira reyðbrúnur omaná og hevur longri vel. Flogið hevur hann lætt og vakurt; ofta hongur hann stillur og veipar í luftini. Sjáldan gevur hann seg eftir fuglum; mest etur hann mýs og ormar. Í Føroyum vita menn hann sera sjáldan vera sæddan; men vist er tað, at hann fleiri ferðir hevur verið kendur fyri smiril.
Sí eisini[rætta | rætta wikitekst]
Keldur[rætta | rætta wikitekst]
- Mikkjal á Ryggi: Fuglabókin, Dýralæra II. 1951.


text:
Kyndil og VB leiktu aftur javnt í kvøld, hesaferð í høllini á Hálsi, men úrslitið var eins og seinasta 21-21.
Tað var annars Kyndil, sum byrjaði best og var meginpartin av fyrra hálvleiki á odda við 2-3 málum. Hálvleiksstøðan var eisini 14-12 til Kyndil.
Kyndla-kvinnur hildu í seinna hálvleiki áfram, har teir sleptu í fyrra. Og longi sá út til, at hetta fór at verða ein dystur, har Kyndla-kvinnurnar fóru at draga longra stráið.
Men tá støðan var 19-17 og 10 minuttir vóru eftir, bað VB-venjarin um Time-out. Kyndli legði seg tó eftir Time-out’ið á odda 20-17, men so gjørdu VB-kvinnurnar ein vørr.
Fyrst minkaðu tær um munin til 20-18. Kyndil skoraði aftur til 21-18, men so fekk VB 3 mál á rað og dysturin endaði sostatt við javnleiki 21-21.
Málskjúttar hjá VB vóru:
Agnes Fallesen, Gurið K. Augustinussen og Barbara K. Hjelm: 4 mál
Bára K. Mortensen, Caroline Ladefoged og Mathilde M. Pedersen: 3 mál
Mynd: Bjartur Vest


text:
Skúlablaðið: Í Fraklandi hevur stjórnin sett forboð fyri allari nýtslu av telefonum í fólkaskúlum. Tað hevur gjørt spurningin viðvíkjandi telefonnýtslu í skúlum enn meira áhugaverdan, men hvat halda vit í Føroyum um hendan spurningin? Áttu vit at gjørt eins og í Fraklandi? Hvat halda næmingarnir um tað?
Skúlablaðið hevur fingið fatur á trimum 9. floks næmingum og einum 7. floks næmingi og spurt teir, hvussu tað er við telefonum í skúlanum ella flokkinum, tey ganga í, um teir halda, at telefonir órógva, hvat teir brúka telefonina til og so framvegis.
Janya Rodkongruay gongur í 9. flokki í Skúlanum á Argjahamri á Argjum. Hon sigur, at hon ikki nýtir telefonina so nógv í skúlanum, tí tey bara sleppa at brúka hana í matarsteðginum. Um tey brúka hana í tímanum ella áðrenn, so verður telefonin tikin frá teimum í ein heilan dag.
- Eg haldi, at vit eiga at sleppa at brúka telefonina í tímanum til skúlaarbeiði.
Hon heldur, at tey eisini áttu at sloppið at brúkt telefonina í fríkorterunum, og um tað er neyðugt, eigur hon vera í taskuni ella jakkanum í tímunum. Hon sigur, at telefonin ikki órógvar hennara arbeiðslag, men at sjálvandi er tað ikki gott at vera so bundin at einari telefon.
Um tú veitst okkurt, sum VP ikki veit - skriva so til vp@vp.fo


text:
Tað vóru 21.395 gistingar í ferðavinnuni fyrsta ársfjórðing í ár. Tað eru 1.058 fleiri enn sama tíðarskeið í fjør og 930 fleiri enn sama tíðarskeið fyrra árið, tá sólarmyrkingin var. Havast skal eisini í huga, at í fjør vóru páskini í mars, men í ár vóru tey í apríl og sostatt uttan fyri fyrsta ársfjórðingin.
Tríggir fjórðingar av gistingunum áttu ferðafólk úr Føroyum og Danmark, men størsti vøksturin var hjá ferðafólki úr Íslandi. Verður hugt eftir gistingarhátti, var bert vøkstur hjá gistingarhúsum, meðan stór minking var í leigu av íbúð/húsi og í kamping.
Tað vóru 6.042 innskrivingar av persónum, sum er ein vøkstur á 1.290 í mun til sama tíðarskeið í fjør. Her er myndin tann sama: vøkstur er hjá gistingarhúsum, meðan afturgongd er fyri hinar gistingarhættirnar, ból og bita, leigu av íbúð/húsi og kamping.
Verður hugt eftir bústaðarlandi, hagani fólkini koma, var nógv størsti parturin, 43%, føroyingar sjálvir og 33% ferðafólk úr Danmark. Nógv størsti vøksturin var frá fólki úr Ísland og størsta minkingin úr Bretlandi.
Tað er vert at hava í huga, tá man samanber gistingar og gestir fyrstu ársfjórðingar 2015-17, at tað var ein óvanliga stórur vøkstur í ferðavinnuni í 2015 í samband við sólarmyrkingina í mars tað árið. Eisini skal gerast vart við, at hendan uppgerðin av gistingarhagtølum ikki fevnir um tann gistingarháttin, ið verður nevndur ‘Airbnb’, tí Hagstovan hevur ikki atgongd til upplýsingar um gistingar av hesum slag.
Mánaðarliga er tað ein javnur vøkstur ár fyri ár, síðan ársbyrjan 2013, tá farið varð undir at innsavna hagtøl um gistingar kring landið. Árini 2016 og 2017 halda sama støðið sum merkisárið 2015, tá tað sum sæðst var serliga stórur vøkstur í mars í samband við sólarmyrkingina.
Flestu gistingar hjá føroyingum sjálvum
Fyrsta ársfjórðing áttu føroyingar 43% av gistingunum og danir 33%. Hini Norðanlondini eiga 13% av gistingunum, meðan 8% eru úr øðrum europeiskum londum uttan fyri Norðurlond. Síðani er eitt langt lop niður til teirra, ið koma úr londum uttan fyri Europa, t.e. Asia, Amerika, Kyrrahavslond og Afrika við tilsamans 3%. Býtið fer tó allarhelst at broytast, tá komið er út á summarið, tá parturin av gistingum hjá føroyingum vanliga minkar í tali og økist hjá útlendingum.
Í talvuni niðanfyri eru gistingar býttar eftir einstøkum londum, har ferðafólkini búgva. Umframt úr Føroyum og Danmark, ið sum nevnt eru langt ovast, koma tey serliga úr Noregi og Íslandi, Týsklandi og Svøríki.
Tveir triðingar av ferðavinnugistingum vóru í Suðurstreymi
Tað vóru eisini umskaringar í gistingartølunum millum Suðurstreym og Føroyar annars: 2.542 fleiri í Suðurstreymi og 1.484 færri uttan fyri Suðurstreym. Tá talan er um talið av gestum, t.v.s. innskrivingum, er tó lutfalsliga javnt stórur vøkstur í báðum økjum.
Av samlaða talinum av gistingum vóru tveir triðingar Suðurstreymi.
90% av gistingum í Suðurstreymi í gistingarhúsi – 82% í Føroyum annars
Verður hugt eftir gistingarhátti er ikki stórur munur á Suðurstreymi og Føroyum annars. 90% av øllum gistingum í Suðurstreymi vóru á gistingarhúsi, samanborið við 82% í Føroyum annars. Nógv størsta broytingin er stóra minkingin í kamping í Føroyum annars, sum minkaði niður í ein fjórðing. Møguliga kann tað hava nakað við tað at gera, at páskini í fjør vóru í mars men í apríl í ár.
Ymisk gongd fyri tal av gistingum og tal av gestum
Samanlagt hava gistingarhús 2.052 fleiri gistingar enn sama tíðarskeið í fjør. Av hesum 1.814 fleiri í Suðurstreymi, svarandi til ein vøkstur á 17%, og 238 fleiri uttan fyri Suðurstreym, svarandi til 4%.
Tá tað snýr seg um tal av innskrivaðum gestum var lutfalsliga javnt stórur vøkstur í Suðurstreymi við 16% og Føroyum annars við 14%.
Í miðal gista ferðafólk 2,2 nætur
Út frá upplýsingum um tal av gistingarnætrum og um tal av innskrivingum, ber til at rokna eitt miðaltal fyri, hvussu nógvar nætur hvør persónur gistir. Hetta sæst í talvuni niðanfyri. Fyri allar Føroyar gisti hvør persónur í miðal 2,2 nætur, nakað styttri enn sama tíðarskeið í 2016, har miðaltalið var 2,4 nætur. Longst gista fólk, sum leiga íbúð ella hús, har miðaltalið er 4,8 nætur fyri alt landið.
Dagførd og útgreinað gistingarhagtøl eru at finna í hagtalsgrunninum her.


text:
Fyrsta Mósebók, kapittul 49
Jákup boðar forløg sona sína
v1
Tá kallaði Jákup synir sínar til sín og segði: «Savnist her, so skal eg kunngera tykkum tað, sum tykkum verður fyri í komandi tíðum.
v2
Komið higar og gevið ljóð, tit synir Jákups; lýðið á Ísrael, faðir tykkara!
v3
Ruben, tú mín frumgitni sonur, kraft mín og fyrsti alvi, fremstur í tign og fremstur í mátti!
v4
Men fyri títt brúsandi bráðlyndi skalt tú ikki vera fremstur; tí at tú steig upp í legu faðirs tíns – tá gjørdi tú illa – upp í hjúnalegu mína steig hann.
v5
Símeon og Levi eru brøður, valdsamboð eru vápn teirra.
v6
Sál mín komi ikki í samlag teirra; sømd mín havi ikki felagsskap við samkomu teirra, tí at í vreiði drópu teir menn, og av bráðræsi kvettu teir hælsinur oksanna.
v7
Bølbiðin verði vreiði teirra, tí at hon var mikil og bræði teirra, tí at hon brann! Eg spjaði teir í Jákupi og sundri teir í Ísrael!
v8
Júda, teg skulu brøður tínir tigna; hond tín skal taka fíggindar tínar í nakkan; tær skulu synir faðirs tíns lúta.
v9
Ljónshvølpur er Júda; frá ráni tú rísur, sonur mín. Hann legst á ból og rembist eins og ljónið, eins og kvennljónið; hvør torir at reka hann upp?
v10
Kongastavurin skal ikki víkja frá Júda og veldissprotin ikki frá fótum hans, til hann kemur, sum stavin skal hava, og sum tjóðirnar skulu lýða.
v11
Hann bindur við víntræið asna sín, við víngreinina asnafolan; í víni tváar hann klæði síni, í vínberjablóði møttul sín,
v12
við eygum kámum av víni og tonnum hvítum av mjólk.
v13
Zebulon býr við sævarstrond, við strondina, har skipini hølast; og land hansara røkkur at Zidon.
v14
Issakar, hin beinmikli asni, ið liggur og rembist í kvíggjum sínum;
v15
hann sá, at hvíldin var góð og landið yndisligt; tí boygdi hann herðar sínar undir byrðar og varð knuggandi trælur.
v16
Dán veitir fólki sínum rætt eins væl og nøkur Ísraels ætt.
v17
Dán veri ormur við vegin, høggormur á gøtuni, ið bítur hestin í hælsinurnar, so reiðmaðurin dettur afturav!
v18
Á frelsu tína troysti eg, Harri!
v19
Gád, á hann herja ránsflokkar; men hann vegur teir, meðan teir flýggja.
v20
Ásjer – feit er føðsla hans; hann veitir kongakrásir.
v21
Naftali er hind, ið sloppin er leys; hann mælir fagurlátum orðum.
v22
Jósef er ungur aldinviður, ungur aldinviður við kelduvað; greinar hans toyggja seg upp um garðin.
v23
Ørvagarpar ráddust á hann, skutu eftir honum og søktu at honum.
v24
Men stinnur var bogi hans og armar hansara sterkir; hesin máttur kom frá Jákups veldiga, hirðanum, Ísraels kletti,
v25
frá Guði, føður tíns – hann hjálpi tær; frá hinum alvalda – hann signi teg við signing himinsins í erva og við signing djúpsins í neðra, við signing brósta og móðurlívs.
v26
Signingar føður tíns bera av signingum hinna ævigu fjalla, bera av dýrd hinna elligomlu heyggja; komi tær yvir høvur Jósefs, yvir hviril hans, ið er høvdingi millum brøðra sína!
v27
Benjamin er úlvur, ið skræðir sundur; um morgunin etur hann bráð, um kvøldið býtir hann aftur herfong sundur.»
v28
Hesar eru allar ættir Ísraels, tólv í tali, og hetta er tað, sum faðir teirra segði við teir. Og hann vælsignaði hvønn teirra við teirri signing, sum hóskaði teimum.
Jákup andast
v29
Og hann beyð teimum og segði við teir: «Eg savnist nú til frænda mína; jarðið meg hjá fedrum mínum í hellinum á jarðarstykki Efrons Hetita,
v30
í hellinum á Makpela-vøllum áraka Mamre í Kánáanlandi, í teirri jørðini, sum Ábraham keypti frá Efroni Hetita, til at jarða í.
v31
Har jarðaðu teir Ábraham og Sáru, konu hansara, har jarðaðu teir Ísak og Rebekku, konu hansara, og har jarðaði eg Leu.
v32
Jørðin og hellið har varð keypt frá Hetitum.»
v33
Tá ið Jákup hevði lokið hesum fyriskipanum við synir sínar, dró hann føturnar upp í leguna; síðan andaðist hann og savnaðist til fedra sína.


text:
Tok
Eitt tok (á donskum tog, á týskum Zug) er eitt flutningsfar ið koyrur eftir skinnarum á einari jarnbreyt. Vognarnir kunnu verða hálaðir av einum lokomotivi (fyrr í tíðini eisini av hestum) ella verða sjálvkoyrandi toksett. Sjálvkoyrandi lokomotiv eru eisini tok. Sporvognar skilja seg frá tokum við tað at tokið koyrir eftir skinnarum á jarnbreyt, meðan sporvognar koyra eftir vegnum og ikki í serstakum banum.
Sløg av tokum[rætta | rætta wikitekst]
- Persóntok - Flutningur av fólki. Tað eru fleiri ymisk sløg av persóntokum, og nøvnini broytast frá landi til land:
- Metrotok - Lokal ferðsla í stórbýum við nógvum tokum, evt. í tunnlum ella á hábreyt.
- Økistok - Lokal og økisferðsla við nógvum steðgistøðum.
- InterCity - Landsfevnandi tok við færri støðgum.
- Snartok - Landsfevnandi tok við fáum støðgum.
- Háferðartok - Sera skjót tok við fáum støðgum á háferðarbreytum ið eru bygdar júst til endamálið.
- Góðstok - Flutningur av nærum øllum sløgum av góðsi.
- Sertok - Tok ið bert koyra til serstøk høvi.
- Veterantok - Tok ið ikki longur eru í dagligum rakstri, men sum t.d. kunnu koyra við ferðafólkum (turistum).
- Materieltok - Tok ið ikki taka ferðafólk ella góðs men bert skulu flytast úr einum staði í annað.


text:
Ta kemur fyri, at frÝtÝarfiskarar fßa k˙lulaks (pukkellaks) ß h˙kin, men eingin vitan er um, Ý hvussu stˇran mun hetta laksaslagi er til staar Ý f°royskum firum og ßum. Heldur ikki, um hesin laksurin m°guliga er farin at gřta her, eins og eingin vitan er um feringarmynstri hjß k˙lulaksinum.
Nevndin Ý Havb˙naarfelagnum hevur sett sŠr fyri at fßa kanna, hvussu st°an er ß hesum °kinum og hevur tÝ heitt ß Fiskaaling um at seta eina kanning Ý verk av k˙lulaksi Ý F°royum.
Kanningin skal skrßseta tali av fiskaum k˙lulaksum, kanna hann fyri sj˙kur, og somuleiis stafesta, um k˙lulaksurin er farin at gřta Ý F°royum ella ikki.
Vi °rum orum skal kanningin stafesta tÝttleikan av k˙lulaksi Ý F°royum, og Ý hv°nn mun hetta fremmanda slagi av laksi kann gerast ein vßi fyri f°roysku vistfr°ina og alivinnuna, tß rŠur um sj˙ku, sum frammanundan ikki finst Ý F°royum.
Um k˙lulaksurin fer at vÝsa seg at vera ein třandi vßi, mß sÝani vera mett um, hv°rji brßfengis tilt°k kunnu setast Ý verk til tess at fora fyri ˙tbreislu av hesum laksaslagi, sigur Havb˙naarfelagi.
H°vus°ki hjß k˙lulaksinum er norari partur av Kyrrahavinum. Hetta serliga slagi av laksi var tˇ Ý sekstißrunum stafest og fiska Ý stˇrum n°gdum Ý norskum sjˇ°ki, eftir at russar h°vdu sett hann ˙t sum alilaks vi Kolahßlvoynna. Seinni minkai n°gdin av k˙lulaksi munandi aftur Ý Noregi. ┴ sumri Ý fj°r var tˇ aftur stafest lutfalsliga stˇrt tal av k˙lulaksi Ý norskum ßum.
Umframt k˙luna, i siljafiskurin fŠr Ý gřtingartÝarskeinum, er eitt eykenni fyri k˙lulaksin, at hann hevur hvÝtan kjaft vi sv°rtum gˇma. ═ mial vigar hann 2,2 kilo, men st°rsti skrßsetti fiskurin vigai 6,8 kilo.
Fiskaaling heitir ß °ll, i fßa k˙lulaks, at lata hann til Fiskaaling, sum letur fÝggjarliga samsřning afturfyri. Ta er av alstˇrum třdningi, at fiskurin er so heilur og feskur sum gj°rligt. Ta vil siga hv°rki kruvdur ella frystur. ═ hesum sambandi kann ringjast til avvarandi ß Fiskaaling ß telefon 774703. (Mynd: vetinst.no)
Um nakar ynskir at vita meira um hetta, kann vikomandi venda sŠr til Kirstin Eliasen, tlf. 774703.


text:
Ecstasy
Ecstasy er eitt rúsevni við kemiska heitinum MDMA (3,4-methylenedioxy-N-methylamphetamine). Tað er eitt tað vanligasta rúsevnið í vesturheiminum og verður oftast selt sum litaðar tablettir við ymiskum búmerkjum á. Tað er ólógligt í flestu londum.
Nýtarin kennur seg opnan, erligan, ovursælan og fær eyka orku. Ecstasy verður hildið at virka við at økja um úrskiljingina av signalevninum serotonini (og, í minni mun, noradrenalin og dopamin) í heilanum og forða fyri endurupptøku av tí. Ein vanlig dosa er 100-150 mg.


text:
Yvirlit yvir sųgu lųgtingsins
Fųroya Lųgting hevur rųtur meira enn 1000 įr aftur ķ tķšina.- Fyrsta sųguliga heimild, sum nevnir ting og tinghald ķ Fųroyum, er Fęreyingasaga, sum varš skrivaš ķ Ķslandi um įr 1200, men sųgugranskarar meta, at Fųroya Lųgting gongur heilt aftur til stutt eftir ta fyrstu nųrrųnu landnįmstķšina ķ Fųroyum um įr 800.
Heilt aftur ķ elstu tķš vóršu tęr stųrstu avgerširnar, galdandi fyri alt landiš, tiknar ķ tinginum ķ Tórshavn. Ķ gamlari tķš varš tingiš hildiš į helluni śti ķ Tinganesi.
Umleiš 1035 komu Fųroyar undir Noregs kong, men sųgugranskarar meta, at tann gamla tingskipanin varš varšveitt.
1274 - 1816
Upprunaliga hevur ting fųroyinga helst veriš eitt alting, har allir fręlsir menn kundu mųta, men tį Landslóg Magnus Lógbųtara varš setti gildi ķ 1274, varš tingiš broytt til eitt lųgting.
Tingmannatališ varš sett til 36. Tingiš valdi lųgmann, sum kongur sķšan tilnevndi. Lųgtingiš segši upp dóm og hevši samskifti viš kong og myndugleika hansara. Kongsins umbošsmašur į tingi var fśtin, sum hevši įbyrgdina av kongsins inntųkum av landinum. Hann var eisini almennur įkęri. Lųgtingiš hevši egnan skrivara, sum varš nevndur sorinskrivari (svorin skrivari). Lųgtingiš virkaši sum yvirręttur, og dómar, sum vóršu feldir į vįrtinginum śti ķ sżslunum, kundu skjótast inn fyri lųgtingiš.
Ķ 1380 komu Fųroyar, sum norskt krśnland, undir danskan kong, men tęr vóršu framvegis roknašar sum norskt land.
Tį Norska Lóg Kristians V varš sett ķ gildi ķ Fųroyum ķ 1688, varš tališ į lųgtingsmonnum ųkt til 48, men hvųr tingmašur kundi bert sita ķ eitt įr ķ senn. Henda skipanin bar ķ sęr, at lųgtingiš ikki fekk so roynt fólk sum fyrr, og tķ minkaši tżdningur tess, mešan embętisvaldiš vaks. Fśtin og sorinskrivarin fingu stųrri vald, mešan lųgmansembętiš fekk minni og minni tżdning.
Fųroyar gjųrdust amt aftanį gablatķšina. Frį 1720 til 1775 var amtmašurin eisini amtmašur ķ Ķslandi. Frį 1776 til 1816 var amtmašurin felags fyri Sęland og Fųroyar.
1816 - 1852
Eftir at Noreg fór frį Danmark viš frišinum ķ Kiel ķ 1814, vóršu Fųroyar verandi saman viš Danmark.
Ķ 1816 varš yvirrętturin, appellrętturin, lųgmašur og lųgting tikiš av. Sorinskrivarin dųmdi nś einsamallur.
Ķ 1816 varš avgjųrt, at Fųroyar skuldu hava amtmann bert fyri Fųroyar viš einum donskum amtmanni sum ovasta embętismanni, og eingin fųroyskur umbošsstovnur var longur til. Amtmašurin tók einsamallur stųšu til, hvųrjar danskar lógir skuldu setast ķ gildi ķ Fųroyum.
1852 - 1948
Ķ 1852 varš lųgtingiš eftir ynski fųroyinga endurreist, tó bara sum rįšgevandi stovnur hjį donsku rķkismyndugleikunum višvķkjandi stżringini av Fųroyum. Lųgtingiš hevši 18 valdar limir. Amtmašurin og próvsturin hųvdu eisini sęti ķ tinginum, og amtmašurin var formašur.
Ķ 1906 varš tingmannatališ hękkaš til 22, men annars stóš henda skipanin viš til 1923. Tį varš tingmannatališ broytt soleišis, at 20 vóršu umdųmisvaldir og upp til 10 eykavaldir. Samstundis fór próvsturin śr tinginum, og eftir hetta valdi tingiš sjįlvt formannin.
Eftir 1948
Eftir seinna heimsbardaga var stórur meirluti fyri eini nżskipan av Fųroya stųšu ķ rķkinum. Eftir samrįšingar millum umboš fyri lųgtingiš og donsku stjórnina, varš fólkaatkvųša hildin 14. september 1946. Veljararnir skuldu atkvųša um eitt ógvuliga avmarkaš stųrri sjįlvstżri ella loysing frį Danmark. Śrslitiš var ein tepur meirluti fyri loysing, men ósemja tók seg upp um tulkingina av śrslitinum - um taš var vegleišandi ella bindandi. Eftir lųgtingsvališ ķ 1946 og nżggjar tingingar viš danir, var Heimastżrislógin sett ķ gildi ķ 1948.
Eftir hetta broyttist virksemiš hjį lųgtinginum munandi. Mešan taš higartil bara hevši veriš rįšgevandi, fekk taš nś innan karmar Heimastżrislógarinnar lóggįvuvald ķ yvirtiknum sermįlum. Ķ Heimastżrislógini eru mįlsųkini bżtt sundur ķ A-mįl og B-mįl. A-mįl eru fųroysk sermįl og kunnu yvirtakast, um heimastżriš ella danska stjórnin ynskja taš. B-mįl kunnu yvirtakast, um heimastżriš og rķkisstżriš ķ samrįšingum semjast um, at so skal verša. Verjumįl og uttanrķkismįl liggja uttan fyri Heimastżrislógina. Ķ ųllum mįlum, uttan yvirtiknum sermįlum, liggur lóggįvuvaldiš hjį Fólkatinginum, har fųroyingar eiga tvey umboš. Innan Heimastżrislógina ręšur lųgtingiš fyri stżrisskipan Fųroya og fyri tingskipanini.
Hvussu heimastżriš skipar seg innanhżsis, er eitt yvirtikiš sermįl. Hetta er gjųrt viš lųgtingslóg nr. 103 frį 26. juli 1994 um stżrisskipan Fųroya. Eftir hesi lóg § 1 er valdsbżtiš ķ Fųroyum soleišis, at lóggįvuvaldiš ķ yvirtiknum mįlum er hjį lųgtinginum og lųgmanni ķ felag, śtinnandi valdiš hjį landsstżrinum, mešan dómsvaldiš ķ slķkum mįlum liggur hjį dómstólum rķkisins (stżrisskipanarlógin § 1).
Ķ lųgtinginum, sum veršur valt fyri 4 įr ķ senn, sita ķ mesta lagi 33 tingmenn, sum verša valdir į almennum, loyniligum og beinleišis vali (stżrisskipanarlógin § 5). Ķ landsstżrinum sita lųgmašur og minst 2 landsstżrismenn (stżrisskipanarlógin § 27 stk.. 1). Lųgmašur veršur tilnevndur óbeinleišis av lųgtinginum į tann hįtt, at lųgtingsformašurin eftir at hava fingiš frįgreišing frį floksformonnunum leggur fyri lųgtingiš uppskot, sum atkvųtt veršur um. Atkvųšur meir enn helmingurin av ųllum tingmonnum ķmóti uppskotinum, er taš falliš. Annars er taš samtykt (stżrisskipanarlógin § 28). Lųgmašur tilnevnir sjįlvur landsstżrismenninar (stżrisskipanarlógin § 27 stk. 2). Hvųrki lųgmašur ella landsstżrismašur kann verša sitandi ķ sessi sķnum, um so er, at lųgtingiš viš atkvųšugreišslu, har helmingurin av ųllum tingmonnum atkvųšur fyri, hevur samtykt, at taš ikki longur hevur įlit į lųgmanni ella viškomandi landsstżrismanni. Lųgmašur kann, nęr iš verša skal, skriva śt nżval til lųgtingiš (stżrisskipanarlógin § 6 stk. 2).


text:
Ingi Samuelsen
10.01.2018 - 06:58
Tíðindi > Uttanlands > Vanlukkur
13 fólk hava latið lív og fleiri eru flýdd úr sínum heimi eftir ógvusligan runuskriðu í sunnara partin av Kalifornia.
Stormur og nógv avfall var orsøkin til, at tað leyp.
Bill Brown, sheriffur í Santa Barbara-økinum upplýsir fyri Reuters, at 13 fólk eru deyð. Harafturat vórðu yvir túsund borgarar bidnir um at leita sær trygd burtur frá heimum teirra.
Tað vóru tó einans millum 10 og 15 fólk, sum fylgdu hesum boðum, sigur ein talsmaður fyri sløkkiliðið í Santa Barbara.
Runuskriðan oyðilegði fleiri heim, knústi trø og skolaði bilar burtur, tá hon rakti í gjár.
- Tað minti um ein vígvøll frá fyrra heimskríggi. Har lá eitt lag av runu og húsaleivdum allastaðni, sigur Bill Brown, sheriffur.
Ógvusliga avfallið og skriðulopið rakti Montecito-býarpartin, sum er ein ríkur býarpartur, har fleiri kendir amerikanarar eiga hús. Ein teirra er sjónvarpskvinnan Ellen DeGeneres, sum hevur lagt eina mynd frá Montecito út á Twitter.
- Hetta er ikki ein á. Hetta er høvuðsvegur 101 í mínum býarparti júst nú. Montecito tørvar tykkara kærleika og stuðul, skrivaði hon.
Vanlukkan rakti sama part av Kalifornir, sum seinasta mánað var hart raktur av ógsusligum skógareldi.
Eldurin byrjaði 4. desember og er tann mest umfatandi, sum nakrantíð er skrásettur í Kalifornia. Hann breiddi seg yvir 1.140 ferkilometrar og oyðilegði 1.063 heim, skrivar Ritzau.


text:
Orð og lag: Holger Lissner
Týtt úr donskum: Salomon J. Joensen
Viðmerking: Týddur í 1979.
1. Tú skapaði okkum til frælsi og frið,
til í ábyrgd og álit’ at fylgja tær við.
Tín jørð skuldi dyrkast,
títt verk eiga tign,
afturfyri vit kendu ei sorg ella vikn.
Vit gingu á kvøldi í Eden.
2. Tú gavst okkum heimin og loyvi til frítt
at pløga og heysta tað land, sum er títt.
Alt framdi tín gleði
við kærleikans dreym’,
og vit ótu av trænum og nýttu tann streym,
sum rennur av lívi í Eden.
3. Men kærleikans sæla kann tykjast so blind,
í frælsinum sníkti seg freistingin inn,
og menniskjan fell,
tá um markið hon fór.
Nú kenna vit vondsku og sjúku og klór,
og vit mistu rætt vár til Eden.
4. Várt arbeiði kennist sum høpileyst stríð,
har peningi, ognum vit meta alt í.
Tín jørð verður dyrkað
títt verk fær væl tign,
men ofta við bannandi orðum og lygn.
So fjart er várt lív nú frá Eden.
5. Hó vitan og kunnan vit standa í stað,
bert tú, Gud, kanst broyta várt banningar lag.
Lat kærleik tín kennast,
og send okkum boð,
at enn tú oss elskar, og enn er tað so,
tú bíðar oss aftur í Eden.


text:
Verkætlanin
Fuglafjarðar skúli
Nýggjur barnaskúli
Frágreiðing
Fuglafjarðar kommuna hevur samtykt at byggja nýggjan barnaskúla, sum er grunddeild og miðdeild.
Kommunan setti í januar 2016 eina bygginevnd at fyrireika eina skúlaútbygging. Bygginevndin hevur havt hoyringar við øll, sum hava við skúlan at gera. Bæði lærarar, næmingar, kvøldskúla, ítróttarfeløg og tónleikin í býnum.
Bygginevndin kom í mai mánað 2016 við einari byggiskrá, sum var løgd fyri býráðið. Býráðið samtykti byggiskránna og heitti á bygginevndina um at fáa gjørt eitt skipanaruppskot, sum lýsti ynskini í byggiskránni. Skipanaruppskotið var lagt fyri býráðið í oktober og var einmælt samtykt.
Verandi skúli eru bygningar frá 1936 og 1964. Í 2004 bleiv ein nýggj lon niðanfyri hinar skúlarnir tikin í nýtslu har fakhølini eru.
Bygginevndin kom til tað niðurstøðu, at verandi skúlaøkið er besta staðseting í býnum, sæð í ljósinum av, at at skúlin er ein mentanarmiðdepil og skal tí verða miðstøða í bygdini. Byggingin er ætlað at verða omanfyri verandi skúla. Gamli skúli, sum er frá 1936 verður tikin niður.
Í Fuglafjarðar skúla ganga í løtini 270 næmingar frá 1. til 10 flokk, og Í skúlanum starvast 26 lærarar
Skúlabyggingin skal vera ímynd av, at Fuglafjørður ynskir at verða fremst tá tað snýr seg um skúla, tónleik og list. Fuglafjørður er bæði ein mentanarstaður og vinnustaður. Eins og ein viti, ið varpar ljós yvir býin skal nýggi skúlin gera vart við at her er skúli, tónleikur, list – og í Fuglafirði er gott at verða. Skúlin skal vera eitt prýði og stoltleiki fyri býin.
Skúlin skal eisini vera virkin uttan fyri vanliga skúlatíð. Alt virksemi, sum hevur við at læra og mentan at gera, skal kunna húsast í skúlanum. Næmingar skulu eisini hava møguleika at brúka skúlan aftan á skúlatíð. Tað er upplagt, at frítíðarundirvísing fær innivist í skúlanum. Felagsskapir kunnu brúka skúlan til skeið, fundir og framførslur.
Undir heitum “Meira enn ein skúli” hevur býráðið samtykt eina verkætlan, sum skal gera skúlan til nakað heilt serligt. Skúlin hevur list og tónleik á breddanum. Tónleikur fær góðar umstøður við venjingharhølum, stórum sum smáum. Dramarúmið verður eisin sjálvsagdur partur av list og tónleiki. Stór miðhøll til framførslur kantinu og felagstiltøk kemur at liggja saman við einari stórari fimleikarahøll, sum kann brúkast saman
Umstøður hjá leiðslu, lærarum og tænastum verður betrað. Umsitingin fær nútimans hølir.
Skúlin er skipaður í trimum deildum. Fyrireikingarrúm hjá lærarnum eru knýtt at ymsu deildunum, meðan starvsfólkarúmið er felags. Hvør lærari hevur sítt egna fyrreikingarpláss.
Eftir ætlan verður spakin settur í jørðina í mars. Væntandi verður byggingin liðug árskiftið 2019/20
Samlaði kostnaðarkarmurin liggur um 100 mio
MAP Arkitektar eru høvuðsráðgevarar. SMJ Ráðgevandi verkfrøðingar eru undirráðgevarar fyri HVS, ventilatión og el, meðan LBF ráðgevandi verkfrøðingar eru undirráðgevarar fyri kontstruktiónum.
Heildarverk er høvuðsarbeiðstakari.